Yesu ɔsɔree fii awufo mu wɔ honhom nipadua a aniwa ntumi nhu? – 4Jehovah (Yehowa)\nPosted in Bible Mmuae ԑkɔ ma Yehowa Adansefo, Yehowa Adansefo Gyidi\nYehowa Adansefo kyerɛɛ sɛ wogye Yesu Kristo wusɔre no di, nanso wɔn nkyerɛkyerɛm ne tete Kristofo nkyerɛkyerɛm a ɛkᾱ sɛ Yesu nyanee wɔ ne honam nipadua a ɛyɛ ɔhonam ne nnompe nhyia koraa”. Mmom no, Ɔwɛn Aban Asafo kyerɛɛ sɛ Yesu annyan wɔ ne honam nipaduam na mmom honhom nipadua a aniwa ntumi nhu-Mikael Ɔbɔfopɔn no. Wɔka sɛ:\n“…wɔ ne wusɔre mu no ɔbɛyɛɛ honhom nkwa mafo”. Eyi nti na mpɛn pii no asomafo anokwafo no ntumi mfa wɔn aniwa nhu no…. Onhia honam nipadua bio….Honam nipadua a ɛyɛ mogya no, Yesu gyaw guu hɔ sɛ daa agyede afɔrebɔ, denam Onyankopɔn tumi so. Nneɛma a ɛrentumi nnyɛ yiye sɛ Onyankopɔn bedi atoro wɔ mu, kratafa 332,354.\n“Enti adanse no kyerɛ sɛ Onyankopɔn ba na wonim no sɛ Mikael ansa na ɔreba asase so ɛnna afei wɔsan nim no sɛ Mikael efi bere a ɔsanee kɔɔ soro a ɔte hɔ sɛ Onyankopɔn honhom ba a woahyɛ no anuonyam”–Adwenem nsusuwii wɔ kyerɛwnsɛm no mu, 1985, 1989 kr. 218, (Reasoning from the Scriptures).\nRomafo 10:9 ka ahwehwɛde abien a ɛde nkwagye ba. Nea edi kan yɛ anofᾱfᾱ a yɛde pae mu ka sɛ “Yesu yɛ Awurade”. Nea ɛtɔ so abien yɛ ahwehwɛde a ɛne sɛ yɛbɛgye adi sɛ Onyankopɔn nyanee Yesu fii awufo mu”. Saa ara na Asomafo Paulo kae no tiawa wɔ asɛmpa a ɛwɔ 1 Korintofo 15:3-5:\n“Efisɛ nea minyae nso na mede maa mo, nea ɛsom bo a edi kan sɛ Kristo wui maa yɛn bɔne sɛnea kyerɛwnsɛm kyerɛɛ na afei wosiee no, nanso onyanee no wɔ da ɛtɔ so abiɛsa sɛnea kyerɛwnsɛm no kyerɛɛ na afei oyii neho kyerɛɛ Kaifa, ɛnna dummienu no1.\nPaulo anka no kɛkɛ sɛ asɛmpa no mu nkyerɛkyerɛ titiriw no ne sɛ yɛ gye di sɛ Yesu nyanee fii awufo mu, nanso wɔ nkyekyem 17 no, ɔtoaa so kae sɛ “saa Kristo annyan a mo gyidi yɛ kwa, na mo da so wɔ mo bɔne mu”. Bɛyɛ mfeha a atwaam no Kristofo akyerɛkyerɛɛ ɛnna afei woagyina owusɔre gyidi no akyi- kyerɛɛ sɛ Yesu nyanee wɔ honam mu sɛnea owui wɔ honam nipadua mu no ara. Hyɛ no nsow sɛ abusuabɔ wɔ ɔporɔw honam nipadua ne nipadua a ɛmporɔw da a wɔde nyanee No sɛnea wɔakyerɛkyerɛ mu wɔ 1 Korintofo 15:42-44:\n“Saa ara na awufo sɔre te, Wodua nipadua a ɛporɔw na woanyan no wɔ nipadua a ɛmporɔw mu. Wodua no wɔ aniwu mu ɛnna wonyanee no wɔ anuonyam mu, Wodua no wɔ mmerɛwyɛ mu ɛnna wonyanee no tumi mu. Wodua no wɔ honam nipadua mu ɛnna wonyanee no wɔ honhom nipadua mu. Saa yɛwɔ honam nipadua a saa ara na yɛwɔ honhom nipadua”.\nHela asɛmfua no, “soma” a ɛkyerɛ nipadua no mpɛn pii no wɔ kyerɛwnsɛm mu no egyina hɔ ma honamdua ade. Saa ara na asɛmfua “Honhom” no nso wɔ kyerɛwnsɛm mu no ɛkyerɛ biribi a ɛkyɛn honamdua sɛso, ɛnyɛ honhom sɛso mpo. Enti nsɛmfua “honhom nipadua wɔ ɔyɛsɛm a ɛwɔ atifi hɔ no kᾱ fa honamdua ho. Nhwɛso bio a asɛmfua honhom no kyerɛ yɛ nea ɛkyɛn honhom nipadua sɛso wɔ 1Korintofo 2:15, a yɛkenkan sɛ “Nanso onii a ɔyɛ honhom muni hwehwɛ nneɛma nyinaa mu, nanso ɔno de obi nhwehwɛ no mu”. Honhom muni no de, wɔ nsɛm a akenkan abien yi ada no adi no ɛkyerɛ sɛ ɔreda neho adi sɛ honhom nipadua mu de, nanso ɛyɛ nea ɔredanee neho akɔ honhom atraae sɛso.\nYehowa Adansefo nyɛ wɔn a wodi kan a wonnye honamdua mu a Yesu nyanee nntom. Wɔ Asomafo no mmere mu no na gyidi hunu a eredi akoten wɔ Akyinnyegyefo asoɛe (Gnosticism) afi ase awura Kristosom mu na enyae nkɔɔso wɔ afeha ɛtɔ so abien ne abiɛsa mu. Akyinnyegyefo Asoɛe yɛɛ gyidi a ase te yɛ den a ɛhyɛ ogye fii honamdua wiase a wobuu no sɛ adebɔne koraa. Saa ogye ba denam “gnosis” (nimdeɛ) ahintasɛm a woada no adi honhom atrae a (Gnostics) nkutoo na ewura. “Gnostic dualism” kyerɛɛ sɛ honhom sɛso no yɛ adepa nanso biribiara a ɛfa honam, ne honamdua wiase yɛ mmusu. Enti Gnostic gye akyinnye sɛ Yesu antumi anyɛ honhom nkutoo efisɛ sɛ na ɔwɔ honam nipadua dedaw.\nWɔ eyi ho no, Yohane buae wɔn sɛ….”honhom biara a obebue nano apae mu akᾱ sɛ Yesu Kristo bae honam mu no fi Onyankopɔn ɛnna afei honhom biara a wɔannkᾱ sɛ Yesu bae honam mu no mfi Onyankopɔn.”-1 Yohane 4:2-3 Yohane toaa so kae sɛ “nnaadaafo bebree afi adi akɔ wiase, wɔn a wonnye ntom sɛ Yesu Kristo bɛba wɔ honam mu. Eyinom ne ɔdaadaafo no ne atoro Kristofo no”-2Yohane 1:7.\nSaa ara na “Ignatius a ɔtrae ase wɔ afe 35-107 Y.B. taa honam mu a Kristo nyanee no akyi. Na ɔyɛ Bible Asomafo Yohane no suani a ɔsomee sɛ ɔsɔfo (Bishop) wɔ Antiokia bere a wɔkyeree no esiane Yesu mu gyidi a ɔwɔ nti. Wɔ anammɔn a wotuu sɛ wɔkokum no wɔ Rome no “Ignatius” kyerɛwee krataa ason a edii Kristofo nkyerɛkyerɛ ho adanse: ɔkae sɛ:\n“Ti iii- Kristo nyae nipadua wɔ ne wusɔre akyi…Efisɛ minim sɛ wɔ ne wusɔre akyi no na ɔda so wɔ honam ɛnna megye di sɛ ɔte saa mprempren… Afei nso minim sɛ ɔwɔ honam nipadua a ɛnyɛ bere a wɔwoo no na kum no nkutoo, na mmom minim nso sɛ ɔte saa wɔ ne wusɔre akyi na gye di sɛ ɔte saa mprempren. Nhwɛso no, bere a ɔbae wɔn nkyɛn no ɔkae sɛ mommfa mo nsa nka me, monsɔ me mu na monhu sɛ mennyɛ honhom a menni nipadua. Efisɛ honhom nni honam ne nnompe sɛnea mohu sɛ mewɔ yi…. Enti na ɔwɔ ɔhonam a onyae fii onii a ɔsomaa no a ɔbɛsan de saa ɔhonam no aba bio ho, bere a anuonyam ne tumi ka ne ho”.-“The Ante –Nicene Fathers, vol p, 87 (Alexander Roberts and James Donaldson, Eardmans Publishing Company, 1989)\nNokwarem no, kyerɛwnsɛm di eyi ho adanse bere ɔkae Yesu ho asɛm sɛ “Nyameyɛ nyinaa te ne mu wɔ honamdua mu” (Kolosefo 2:9) Wɔ Luka 24:37-39, eyi ne adanse a wɔadi wɔ yɛn Awurade wusɔre ho:\n“Nanso wɔbɔɔ hu na wosuroe ma wosusuwii sɛ woahu awufo honhom. Nanso,Yesu kae kyerɛɛ wɔn sɛ “Adɛn nti na moahaw na dɛn nti na mo koma ayɛ mo nnᾱᾱ? Mohwɛ Me nsam ne Me nan na ɛyɛ me ara ni momfa mo nsa nka me na monhu, efisɛ honhom nni honam ne nnompe sɛnea mohu sɛ mewɔ yi.\nԐwom sɛ Yesu dii adanse sɛ woannyan sɛ “honhom” nanso Ɔwɛn Aban Asafo no ka sɛ Yesu nyanee sɛ Ɔbɔfopɔn Mikael honhom nipa a aniwa ntumi nhu no. Wɔka sɛ Yesu traa ɔsoro sɛ Mikael ansa na ɔreba asase so, Yehowa Adansefo gye di sɛ ne wuo mu no, onipa Yesu antraa nkwa mu bio2. Enti dɛn honamdua na Yesu de yii ne ho adi kyerɛe wɔ ne wusɔre akyi no? Dɛn na ɛyɛɛ Yesu ankasa nipadua? Asafo no de nkyerɛkyerɛmu ahorow ma:\nƆkō sii ɔsoro: Mikael (ɔno ne Owusɔre Yesu Kristo no) ne n’abɔfo ne ɔtweaseɛ no kōe.. . Bere a woagyaw ne honamdua ama wiase nkwagye no Kristo antumi amfa no bio ammɛyɛ onipa ɔkwan biara so. Nanso, nnipa bebree gye di sɛ Kristo fae ne honam nipadua kɔe ɔsoro. Wɔka sɛ bere a wonyanee Yesu fii awufo mu no, na ne honam nipadua nni ɔbodan no mu bio. (Marko 16:5-7) Bio nso, ne wusɔre akyi no Yesu yii ne ho adi kyerɛɛ n’asuafo wɔ honam nipadua mu sɛ ɔda so te nkwa mu… So eyi kyerɛ sɛ Kristo nyanee baa nkwa mu wɔ nipadua koro no ara a wokum no no? Dabi! ɛnkyerɛ saa. Bible no ma emu da hɔ pefee bere a ɔkᾱ sɛ Kristo wui prɛko pɛ ama bɔne nyinaa … wokum no wɔ honam mu nanso woaba nkwa mu wɔ honhom mu”(1Petro 3:18).\nNnipa a ɔwɔ honam ne mogya nipadua ntumi ntraa nkwa mu wɔ ɔsoro…honhom nnipa a ɔwɔ honhom nipadua nkutoo na ebetumi atraa ɔsoro…wiɛ, ɛnde, dɛn na ɛtoo Yesu honam nipadua? So asuafo no anhu ɔbodan no sɛ ɛda mpan? Wohui, efisɛ Onyankopɔn yii Yesu nipadua fii hɔ…Nanso, esiane sɛ Asomafo Toma tumii de ne nsa kaa Yesu nipadua akwaa a wɔde peaw wɔe enti na eyi kyerɛ sɛ Yesu nyanee fii awufo mu wɔ nipadua koro no ara a wokum no wɔ asendua so no? Dabi, efisɛ Yesu sakrae neho anaasɛ ɔfae honam nipadua sɛnea abɔfo yii wɔn ho adi wɔ mmere a atwam….Wɔ bere a Yesu yii neho adi kyerɛ Toma wɔ nipadua ɛte sɛ nea wokum no no, ɔfaa nipadua foforo ahorow bere a oyii neho adi kyerɛɛ n’akyidifo no. Enti Maria Madalene susuwii sɛ Yesu yɛ turom hwɛfo, wɔ mmere foforo no n’asuafo no antumi anhu no mmere a edi kan sɛ ɔne no…Yesu Kristo…yɛe nea odi kan a woanyan no sɛ honhom nipa (1Petro 3:18)”.Wobetumi Atraa Ase Daa Wɔ Paradise Asase So, 1982 kr.21, 1989 kr.143-145, kr. 172 (You can live forever in paradise on Earth)\nSɛnea yeahu wɔ nsɛm ɛwɔ atifi hɔ no, Ɔwɛn Aban no de adwene ahorow a ɛbɔ ntease a ɛne sɛ Yesu nyanee wɔ onipa honamdua mu no gu. Seesei yɛbɛyɛ nhwehwɛmu:\nƆwɛn Aban Asafo gye kyim sɛ Yesu gyaw ne honam nipadua sɛ afɔrebɔde a etwa to ma bɔne a ɛno nti ontumi nsan mfa ne nipadua bio, efisɛ ɛnte saa n’afɔrebɔ no bedi huammɔ. Adwene a ɛte saa yɛ mfomso efisɛ beae biara nni Bible mu a ɛka sɛ honam mu afɔrebɔ pata ma bɔne. Nea ɛne no bɔ abira no, bɔne mpatade nyinaa gyinae mogya a wohwie gui so. Hebrifo 9:22 ka sɛ:”\n“Ԑne sɛnea mmara akwan te no, obiako betumi aka sɛ nneɛma nyinaa ho atew denam mogya so na woahwie mogya angu a bɔne fafiri biara nni hɔ”\n“Enti, Yesu tumii hwie ne mogya gui de tua bɔne kᾱ, nanso onyanee ne honam nipadua a ɛyɛ mogya ne nnompe wɔ bere koro no araa nkwagye afɔrebɔ no ansɛe. Enti, ɔpae mu kae sɛ:\n”Esiane ntease yi nti Agya no dɔ me, efisɛ mede me nkwa too hɔ sɛnea ɛbɛyɛ a mmɛsan afa no bio. Obiara nnye mfi me nsam na mmom me de too hɔ wɔ me pɛ mu, na Mewɔ tumi sɛ mede too hɔ na afei nso Mewɔ tumi san fa no bio. Na ahyɛde yi minyae fii m’agya no nkyɛn”-Yohane 10:17-18\n“Yesu buae wɔn sɛ mmɛsɛe asɔredan yi a nnansa mmɛma so asi hɔ. Yudafo no buae sɛe no sɛ “yɛde mfe aduanan asia na esii asɔredan yi nanso wode nnansa bɛma so asi hɔ? Nanso na ɔreka ne nipadua asɔredan no ho asɛm-Yohane 2:19-21\n1KORINTOFO 15:45: “Enti saa ara nso na wɔakerɛw sɛ onipa odi kan no Adam bɛyɛɛ ɔkra teasefo Adam a odii awiei no bɛyɛɛ honhom nkwa mafo”.1 CORINTHIANS 15:45: “So also it is written, ‘The first man, Adam, became a living soul.’ The last Adam became a life-giving spirit.”\nԐdefa saa akenkan yi ho no, “Norman Geisler ne Thomas Howee” a ɔyɛ obi a ɔtaa Kristosom nokware nkyerɛkyerɛ akyi no kyerɛkyerɛɛ mu sɛ “honhom nkwa mafo nkasa mfa sɛnea owusɔre nipadua te ho, na mmom sɛnea owusɔre no fi honhom atraae. Yesu honam nipadua san baa nkwa mu nkutoo denam Onyankopɔn tumi so (Romafo 1:4) Enti, na Paulo reka ne honhom mu fibea na ɛnyɛ ne honam fibea te sɛ honhom nipadua….Yɛka ne nyinaa bom a, owusɔre nipadua yɛ nea wɔfrɛ no honhom ne honhom nkwa mafo efisɛ ne fibea yɛ honhom atrae na ɛnyɛ sɛ ɛyɛ honam nipadua nti a. Kristo anwonwakwan nipadua mu owusɔre yɛ nea efii ɔsoro, sɛnea Adam honam nipadua fi asase no mu. (Nkyekyem 47)Nanso sɛnea onii a ofii asase mu no yɛɛ ɔkra honamdua no saa ara na onii a ofii ɔsoro nso wɔ honam nipadua”- When critics Ask, A popular Handbook of Bible Difficulties, krl 467-468 (Victor Books1992)\n1 PETRO 3:18:”Efisɛ Kristo nso wui maa bɔne prɛko pɛ, wokum no wɔ honam mu nanso wɔaba nkwa mu wɔ honhom mu”.\nMpɛn pii no kyerɛwnsɛm fa nsɛmfua “wɔ honam mu” no ne wɔ honhom mu de tōtō honam mu a aniwa akɔnnɔ ne bɔne asetra kwan ne honhom mu a ɛyɛ nyamesom asetra kwan ho. Sɛ nhwɛso no wɔ Romafo 8:8-9, yɛnkenkan sɛ Kristofo a wɔwɔ Onyankopɔn honhom no, nantew wɔ honhom mu na mmom ɛnyɛ ɔhonam mu. Ԑda adi pefee sɛ Paulo nkyerɛkyerɛ sɛ Kristofo a wɔnantew honhom mu no yɛ honhom abɔde. Mmom, Paulo reka sɛ sɛ wonantew wɔ honhom mu a onii no renantew denam Onyankopɔn Honhom Kronkron tumi no nti. Saa kwan ara so na 1Petro 3:18 ka sɛ Yesu nyanee fii awufo mu denam Onyankopɔn honhom tumi mu”.\nNokwasɛm sɛ, Yesu a ɔbɛtraa nkwa mu wɔ honhom mu no ammɛyɛ honhom na mmom ɔbɛtrae nkwa mu wɔ anwonwakwan so daa ne honhom nkwa mu trabea.Wokum Yesu wɔ ɔhonam mu a ɛkyerɛ sɛ ɔhonam a ɛyɛ onipa bɔnefo atraae (ɛnkyerɛ sɛ Yesu yɛ ɔbɔnefo na mmom ɔne abɔnefo traae) nanso wɔaba nkwa mu wɔ honhom mu, a ɛkyerɛ daa (honhom) atraae a asase so asetra akwanside nkyerekyere no bio.\n1 KORINTOFO 15:50: “Seesei Mika eyi anuanom ɔhonam ne mogya ntumi nnya Onyankopɔn ahenni no na mpo nea ɛsɛe no anya nea ɛnsɛe no”.\nYehowa Adansefo kyerɛ sɛ Yesu rentumi mfa ne honam nipadua a ɛyɛ honam ne nnompe nsɔre awufo mu efisɛ kyerɛwnsɛm no ka sɛ ɔhonam ne mogya ntumi nnya Onyankopɔn ahenni no. Hyɛ no nsow sɛ Yesu annkᾱ sɛ ne wusɔre nipadua yɛ honam ne mogya na mmom ɔkae sɛ ne nipadua yɛ ɔhonam ne nnompe”. (Luka 24:39). Eyi fata efisɛ asɛmfua ɔhonam ne mogya no mpɛn pii no wɔ kyerɛwnsɛm mu no wɔde gyina hɔ ma adesamma a wowowu3. a ɛne nea onwu nipadua a woanyan afi awufo mu no bɔ abira, na wɔde nsɛmfua “ɔhonam ne nnompe asi n’anammu.\nSɛnea yɛadi kan ahu no, Yesu mogya no na wɔde patae maa bɔne. Enti, wɔammfa ne mogya bio, na mmom onyanee Ne nipadua a ɛyɛɔhonam ne nnompe. Sɛ ankᾱɔbɛkᾱ sɛ ne honam nipadua ntumi nnya Onyankopɔn Ahenni no, mmom no ɔyɛsɛm yi ka sɛ ɔhonam nipadua a ɛsɛe na ewu (ɛyɛ ɔhonam ne mogya) ntumi nnya nea ɛnsɛe, Onyankopɔn ahenni. Nokwarem no wɔ 1 Korintofo 15:53 ka sɛ: eyi a owu no ɛsɛ sɛ ɔhyɛ nea onwu”.\nAdwene biako a Yehowa Adansefo kura a ɛma wɔkasa tia nipaduam a Kristo nyanee fi awufo mu no, ɛne sɛ wɔ Yesu wusɔre akyi no na ɛtɔ mmere bi a n’asuafo no nhu no. Wɔkyerɛ sɛ Yesu san baa nkwa mu sɛ honhom abɔde, wɔka sɛ Yesu sakrae anaasɛ faa honam nipadua sɛnea abɔfo yɛɛ mmere atwam ama adanse sɛ woanyan afi awufo mu4. Enti, wɔka sɛ Yesu ho anna adi ntɛm ara amma woannhu no efisɛ woannyan wɔ ne kan nipadua ɔwɔ no. So asuafo no hu a woantumi anhu Yesu no kyerɛ sɛ Yesu nyanee fii asaman sɛ honhom abɔde a aniwa ntumi nhu wɔ bere a ɔfae nipadua ahorow yii ne ho adi kyerɛɛ n’akyidifo no? Yɛbɛsusuw kyerɛwnsɛm ɛfa saa nsɛm nsɛm yi ho:\nLuka 24:13-35 kyerɛkyerɛɛ mmere bi a Yesu yii neho adi kyerɛɛ n’asuafo no wɔ Emmaus kwantempɔn so nanso mfiase no asuafo no anhu sɛ ɛyɛ Ɔno. Baabiara nni hɔ a ɛka wɔɔyɛsɛm yi mu sɛ Yesu daa neho adi wɔ nipadua ahorow mu. Nea ɛne no bɔ abira no, akenkan no ka sɛ asuafo no aniwa siwee ama woanhu sɛ ɛyɛ Ɔno”. (Luka 24:16)Ԑyɛ bere a Yesu ne wɔn kasae na wodidii wiei nᾱ Onyaankopɔn “buee wani” maa wotumi huu sɛ ɛyɛ Yesu (Luka 24:31)\nYohane 20:15 bɔ amanneɛ sɛ Maria susuwii sɛ Yesu yɛ turom hwɛfo bere a ohuu ɔbodan no sɛ ɛda mpan. Saa yesusuw nokwasɛm sɛ Maria awerɛhow maa n’aniwa anhu ɛnna afei na ɛda so yɛ sum efisɛ na ɛyɛ anɔpa ahamakye a,” (Yohane 20:1) Ԑnyɛ nwonwa sɛ Maria dii mfomso susuwii sɛ Yesu yɛ turom hwɛfo.\nWɔ saa nsrahwɛ yi mu biara mu no yɛwɔ ntease ne nkyerɛkyerɛmu a ɛtɔ asom a ɛma yehu nea nti a Yesu anna neho adi amonom hɔ ara ankyerɛ n’asuafo no wɔ ne wusɔre akyi a oyii ne ho kyerɛe wɔn no. Bio nso bere koro no ara Yesu anna neho adi amonom hɔ no wɔ ne wusɔre akyi no, yɛkenkan wɔ mmeae bi nso a woannhu sɛ ɛyɛ ɔno ansa na ɔrewu mpo.\nMateo 14:26 kyerɛwtohɔ ma yehu mmere bi a Yesu asuafo no dii mfomso kae sɛ ɔyɛ honhom. Enti, yesusuw ho sɛ ansa na Yesu rewu no ɔfaa nipadua ahorow wɔ ɛha efisɛ n’asuafo no anhu sɛ ɛyɛ ɔno nti? Dabida!\nWɔ Luka 4:28-30, yɛkenkan sɛ mmere a Yudafo pɛsɛ wosiw no abo sɛ woaka abususɛm no, kyerɛwnsɛm no kyerɛwtohɔ no ka sɛ sɛ annka wobesiw no abo no Yesu nantewee faa Yudafo no mfinimfini na woantumi anyɛ no hwee. Wonnye nni sɛ sɛ Yudafo no hui Yesu wɔ nnipakuw no mu a anka Yudafo no bɔ mmɔden sɛ wobesiw no abo? Esiane sɛ eyi sii ansa na Yesu rewu nti, yenim sɛ ɛnyɛ nipadua ahorow na ɔde daa neho adi wɔ eyi yɛ mu wɔ ɔkwan biara so. Enti nokwasɛm tiawa ɛne sɛ Yesu asuafo no anhu no ɔkwan bi so ansa na ɔrewu ne bere a owusɔree no nkyerɛ sɛ na ɔwɔ nipadua foforo ahorow! Nokwarem no Ɔwɛn Aban nsusuwii a ɛbɔ nipaduam owusɔre no gu nni nnyinaso wɔ mpɛnsɛmpɛnsɛmu a yeahu no.\nƆwɛn Aban gye kyim sɛ Yesu ntumi nyɛ anwonwade ahorow a Ɔyɛe wɔ honam nipaduam. Yohane 20:26 ka sɛ:” Yesu baae pon no ano nanso na woatō mu, ɛnna ogyinae wɔn mfinimfini kae sɛ asomdwoe nka mo” Asafo no bisa sɛ ɔkwan bɛn so na etumi yɛɛ yiye wɔ saa da no maa otumii puee wɔn mfinimfini amonom hɔ ara wɔ bere a wɔatō pon nyinaa mu?-“Reasoning From The Scriptures” kr. 217\nԐho mmuae ɛne sɛ, ɛsɛ sɛ yesusuw nokwasɛm sɛ Yesu na ɔbɔɔ nneɛma nyinaa, ɛnna mprempren okura nneɛma nyinaa yɛ wɔn biako (Kolosefo 1:16-17). Enti ɛyɛ nea ntease nnim sɛ yɛbɛka sɛ Awurade a ɔbɔɔ amansan yi wɔ n’ankasa tumi de yɛ nneɛma nhyehyɛe mu nsakrae biara a ɔpɛ sɛ ɔma n’apɛde yɛ hɔ?\nAkenkan no kae tiawa sɛ Yesu yii neho kyerɛɛ wɔn, “gyinae” wɔn mfinimfini. Wɔannkᾱ sɛ Yesu faa ɔfasu no mu anaasɛ nsɛmso no mu. Bio nso, hyɛ no nsow sɛ Yesu de ne nipadua yɛɛ anwonwade ahorow ansa na ɔrenyan afi awufo mu sɛnea ɛwɔ Mateo 14:26 bere a wohui Yesu sɛ ɔrenantew wɔ nsu so no. Enti, anwonwakwan a Yesu de ne wusɔre honam nipadua daa neho adi no rennyɛ den mmma No koraa.\nWɔ kratafa 317 a ɛyɛ afe 1989 “Reasoning From The Scriptures (Nhoma Ɔwɛn Aban Asafo no tintimii) ka sɛ: “Reincarnation” (Awo foforo) yɛ gyidi a ɛne sɛ obi anya awo foforo wɔ nipadua foforo mu”. Ɔwɛn Aban Asafo toaa so ka sɛ eyi nnyɛ Bible nkyerɛkyerɛ”. Sɛnea yɛadi kan ahu no, Ɔwɛn Aban no ka sɛ Yesu faa nipadua foforo ahorow bere a oyii neho adi kyerɛe n’asuafo no. Wɔsan ka wɔ kratafa 335 wɔ “Reasoning” nhoma mu sɛ: “Yesu annyi neho adi wɔ nipadua koro no ara a ɛyɛ ɔhonam mu”.\nƆkwan bɛn so na owusɔre adwene ne awo foforo no nsonsonoe da wɔn ntam? Yebɛgye atom sɛ nsonsonoe biako pɛ na ɛda wɔn ntam, ɛyɛ ɔkwan a obi san ba nkwa mu bio-a ɛyɛ awo na a ɛnyɛ owusɔre fi adamoa mu. Sɛnea emu biara te no, ne nsunsuanso- yɛ nipadua foforo- a ɛnyɛ owusɔre na mmom, awo foforo!\nWɔ kratafa 333 a ɛyɛ Asafo no “Reasoning” nhoma wɔgye tom sɛ Hela asɛmfua a ɛkyerɛ owusɔre ne (anastasis), ɛkyerɛ sɛ “sɔre gyina hɔ bio” anaasɛ wɔanyan afi awufo mu. Enti, sɛ obi bɛfata owusɔre a ɛsɛ sɛ ne nipadua a ɔde wui ne nea ɔde nyanee nya abusuabɔ. Esiane sɛ Yesu anwu sɛ honhom abɔde nti na ɛrennyɛ yiye sɛ wobenyan no sɛ honhom abɔde. Esiane sɛ Mikael Ɔbɔfopɔn no anwu no, Mikael ɔbɔfopɔn no ntumi nnya owusɔre. Saa Yesu wui sɔree wɔ nipadua a ɛnyɛ nea na ɔwɔ dedaw no a, ɛnde na ɛsɛ sɛ ɛyɛ ɔfoforo bi dea. Saa pɛpɛɛpɛ!\nWɔ Yohane 2:18-22, Yesu buae Yudafo no a wɔgyei kyim sɛ ɔnkyerɛ wɔn ne tumidi ho sɛnkyerɛnne. Wɔ nkyekyem 19, Yesu kae sɛ mmɛsɛe asɔredan yi na nnansa mɛmma so asi hɔ. Yudafo no ante nea na ɔreka no ase na wosusuwii sɛ ɔrekasa afa asɔredan a ɛwɔ Yerusalem ho. Nanso wɔ nkyekyem 21, Yohane kyerɛkyerɛmu sɛ na Yesu rekasa afa Ne nipadua asɔredan.\nSo na ebutmi aba sɛ ɛyɛ Ɔbɔfopɔn Mikael “honhom nipadua” na nᾱ Yesu akᾱ ho asɛm sɛ woanyan no? Dabi! Ontumi nkᾱ honhom nipadua ho asɛm efisɛ Yudafo no ansɛe Yesu honhom nipadua, wɔsɛee ne honam nipadua, sa ara na ɛte wɔ honam nipadua a ɔhyɛɛ bɔ sɛ obenyan no!\nBere bɛn na Yesu asuafo hui no tēē wɔ asɛm a ɔkae wɔ nkyekyem 19? Yehuu mmuae no wɔ nkyekyem 22 bere a Yohane kyerɛwee sɛ “Bere a wonyanee no fii awufo mu no ne asuafo no kae sɛ ɔkae eyinom na afei wɔgyee kyerɛwnsɛm no dii ne nsɛm a Yesu akᾱ akyerɛɛ wɔn. Nokwarem no saa honam nipadua a Yudafo no sɛe nyae owusɔre a anka ɛma Yesu nkɔmhyɛ yɛɛ atoro na yɛn gyidi yɛ kwa.\nBible no kyerɛkyerɛɛ pefee sɛ onipa Yesu no a owui, yɛ saa onipa Yesu no ara a onyanee. 1Timoteo 2:5 ka sɛ: Efisɛ yɛwɔ Onyankopɔn biako ne ntamgyinafo biako a ɛda nnipa ne Onyankopɔn mfinimfini, Onipa Yesu no. Mprempren ɔte Onyankopɔn nsa nifa so a odi ma yɛn. Da koro, Yesu de ne honam nipadua aniwa tumi hu bɛsan abebu wiase atɛn sɛ Onipa Ba no-Asɛmfua a ɛkyerɛ ne desani tebea.\n“Yesu see no sɛ “Wo ara na woaka, nanso mika akyerɛ wo sɛ efi nnɛ (ɛno akyi no) wobehu Onipa Ba no sɛ ɔte Tumi nsa nifa na ɔnam Omunukum mu fi ɔsoro reba”-Mateo 26:64, Daniel 7:13\n“Ԑnna Onipa Ba no nsɛnkyerɛnne no bepue wɔ wim na asase so biara betwa gyaadwo na wobehu Onipa Ba no sɛ ofi omunukum mu wɔ wim de tumi ne anuonyam kɛse reba”-Mateo 24:30 (Adiyisɛm 1:7)\n“Ɔde ɛda bi asi hɔ a ɔde bebu wiase no atɛn wɔ trenee mu denam Onipa a woapaw no, na woama nnipa nyinaa adanse efisɛ onyanee No fii awufo mu”-Asomafo Nnwuma 17:31\nԐYɛ nea ɛboro nkyerɛwde yi so sɛ yebetumi de Bible no adwene a ɛbɔ gu sɛ Yesu ɔne Mikael Ɔbɔfopɔn no, nanso susuw ntease eyinom ho hwɛ:\nYesu Kyerɛwnsɛm no mfrɛ no tēē sɛ Mikael.\nYesu wɔ tumi a ɔde kᾱ Satan anim (Mateo 16:23, Marko 8:33) wɔ bere a Mikael Ɔbɔfopɔn no nni tumi.(Yuda 9, 2 Petro 2:11)\nYesu yɛ nneɛma nyinaa Ɔbɔadeɛ Nyankopɔn a abɔfo no ka ho (Yohane 1:1-3, Kolosefo 1:15-16)\nWɔfrɛ Yesu sɛ Onyankopɔn\nYesu sombo kɛse kyɛn abɔfo (Hebrifo 1:4) Abɔfo som no ɛnna woanya Ɔsoro Ahenni no a woammfa amma abɔfo (Hebrifo 2:5)\nƆwɛn Aban kyerɛ sɛ yɛwɔ Kristofo akuw abien, wɔn a wɔbɛsɔre anya ɔsoro asetra ne wɔn a wɔbɛsɔre anya asase so asetra. Ԑnyɛ sɛ Ɔwɛn Aban Asafo gyidi no po Yesu honam nipadua nkō, na mmom ɔpo wɔn a wobenya ɔsoro asetra nipadua nso. Wɔn a wobenya asetra wɔ asase so nkutoo na wɔkyerɛ sɛ wobenya ɔhonam nipadua.\nSo Bible no foa adwene a ɛne sɛ nnipa binom nkutoo na wobenya owusɔre honam nipadua? Yeahu ɔkwan a Ɔwɛn Aban no akyinkyim kyerɛwnsɛm de apo Yesu wusɔre nipadua no, saa ara nso na nkyerɛkyerɛ yi te. Yɛbɛsusuw nea kyerɛwnsɛm ahorow a edidi so yi kᾱ:\n“Efisɛ yɛn trabea wɔ ɔsoro ɛhɔ na yɛde ahopere retwɛn Agyenkwa Awurade Yesu Kristo, nea ɔbɛsakra yɛn nipadua ayɛ no biako te sɛ ne nipadua a woahyɛ no anuonyam, denam tumi a ɔwɔ a ɔde nneɛma nyinaa ahyɛ n’ankasa ase” -Filipofo 3:20-21.\n“Adɔfo, seesei yɛyɛ Onyankopɔn mma, nanso mprempren de yennim sɛnea yɛbɛyɛ. Yenim sɛ sɛ Ɔda neho adi a, yɛbɛyɛ te sɛ Ɔno, efisɛ yebehu No sɛnea ɔte ankasa”-1 Yohane 3:2\nKyerɛwnsɛm no hyɛ bɔ sɛ yɛn honam nipadua yi bɛsakra ayɛ te sɛ Yesu anuonyam nipadua. Ԑkyerɛkyerɛmu sɛ eyi bɛbam denam yɛn nipadua a ɛsɛe na ewu a wɔbɛyɛ no nea ɛnsɛe anwonwakwan nipadua a ɛyɛ honam na ebetumi anya ɔsoro trabea.\n“Seesei mika eyi anuanom sɛ honam ne mogya ntumi nnya Onyankopɔn ahenni no, na kapɛsɛ nea ɛsɛe atumi anya nea ɛnsɛe. Hwɛ, mika mo ahintasɛm yɛn nyinaa yɛrennᾱ owuo mu na mmom yɛn nyinaa bɛsakra wɔ anibu biako pɛ wɔ torobɛnto a etwa to efisɛ wobɛhyɛn torobɛnto na awufo bɛsɔre anya nea ɛnsɛe bio na afei yɛn nso yɛbɛsakra. Efisɛ eyi a ɛsɛe ɛsɛ sɛ onya nea ɛnsɛe na eyi a ewu ɛsɛ sɛ ɔhyɛ nea onwu, eyi mu na ɛbɛma nea wɔakyerɛw no aba mu. Sɛ “woamene owuo wɔ nkonimdi mu”-1Korintofo 15:50-54\nԐyɛ papa sɛ nsɛmfua no “yɛhyɛ” (put on) wɔ de dii dwuma wɔ 1 Korintofo 15 baabiara a ɛkyerɛ sɛ wɔde biribi akᾱ nipadua no ho, ɛnkyerɛ sɛ wɔreyi biribi afi nipadua no mu. 1Tesalonika 4:14-17 nso kyerɛkyerɛɛ eyi mu:\n“Efisɛ saa yɛagye adi sɛ Yesu wui na woasɔre bio a, saa ara na Onyankopɔn de wɔn a wɔadeda owuo mu wɔ Yesu mu bɛba wɔ ne mu. Efisɛ eyi yɛka kyerɛ mo denam Awurade asɛm so sɛ yɛn a yɛte nkwa mu ne wɔn a wɔbɛka kosi sɛ Awurade bɛba no renni wɔn a wɔadeda wɔ owuo mu no kan. Efisɛ Awurade no Ankasa de nteɛɛm ne Ɔbɔfopɔn nne besian afi ɔsoro aba ne Onyankopɔn torobɛnto, na Yesu mu awufo bɛsɔre kan. Ԑno akyi na yɛn a yɛte nkwa mu ne wɔn a aka no bɛbom akohyia Awurade wɔ omunukum no mu wɔ wim na ɛno nti yɛne Awurade bɛtraa daa”.\nƆyɛsɛm yi kyerɛkyerɛ Kristofo akuw abien: Wɔn a wobenya owusɔre nipadua ne wɔn a wɔn nkwa nipadua bɛsakra afi nea ɛsɛe anya nea ɛnsɛe wɔ Kristo mmaae ɛtɔ so abien no.\nYenim wɔ kyerɛwnsɛm mu sɛ owuo akyi no, amonom hɔ ara Kristofo kra kɔtraa Yesu kyɛn ansa na Kristo mmaae. (2 Korintofo 5:6-9, Filipofo 1:21-23). Esiane sɛ wɔn kra wɔ Kristo nkyɛn nti, 1Tesalonika 4:14 kyerɛkyerɛ mu sɛ bere a Kristo bɛsian no Onyankopɔn de wɔn a wawuwu wɔ No mu no bɛba ne mu. Nanso ɛyɛ nkyekyem 16 na yehu sɛ saa Kristofo no kra san fa wɔn nipadua bio. Enti wɔn a wobenya owusɔre nipadua ne Kristofo a wɔn kra nipadua adeda owuo mu wɔ adamoa mu na mprempren wɔwɔ Kristo nkyɛn5.\nKristofo a wɔte nkwa mu wɔ Kristo mmaae a ɛtɔ so mmienu ne kuw abien no a wobenya nipadua a woahyɛ no anuonyam. Wɔrennwu efisɛ wɔn owu nipadua bɛsakra amonom hɔ ayɛ ɔhonam ne nnompe nipadua a ɛnsɛe da. Sɛnea kyerɛwnsɛm no kᾱ sɛ yɛbɛsakra (1 Korintofo 15:51) na yɛne wɔn akohyia (wɔn a wawuwu) Awurade Yesu wɔ wɔ wim (1 Tesalonika 4:17).\nWɔ 1 Petro 3:7-13 ne Adiyisɛm 21, Bible no kᾱ sɛ wɔ mfe apem Yesu Nniso no, Onyankopɔn bɛbɔ ɔsoro foforo ne asase foforo ama Kristofo nyinaa ani agye. Ԑyɛ yɛ gyinaesi sɛ esiane sɛ Yesu tumi twaa kwan kɔ soro wɔ ne honam wusɔre nipadua a woahyɛ no anuonyam no saa ara na Kristofo betumi ayɛ saa wɔ wɔn nipadua woahyɛ no anuonyam. Enti, sɛnea Bible ka sɛ Onyankopɔn bɛsakra yɛn nipadua a ɛbam fam ayɛ no te sɛ Yesu nipadua a woahyɛ no anuonyam no bi” (Filipofo 3:21).\nBeae biara nni hɔ a nsonsonoe da Kristofo a wobenya owusɔre nipadua na woanya ɔsoro asetra ne wɔn a wobenya asase no ntam. Nokwarem no, obi bɛhwehwɛ nanso ɔrenhu Yehowa Adansefo nkyerɛkyerɛ sɛ nkurɔfo 144000 nkutoo na wobenya ɔsoro asetra ne wɔn a wɔbɛtra asase so. Ԑyɛ nokware sɛ Kristofo bedi asase so hene wɔ afe apem Kristo ahenni, nanso Bible kyerɛkyerɛ mu sɛ eyinom ne Kristofo a wokum wɔn wɔ ahohiahia kɛse no mu na woanya owusɔre aba nkwa mu ne Kristo abedi hene wɔ asase sōfo a wɔnnye nni. Adiyisɛm 20:4-5 kyerɛkyerɛ mu sɛ:\n“Na mihui ahengua na wɔtenaa so na wɔde atemmusɛm maa wɔn. Na mihui wɔn a esiane Yesu ho adanse ne Onyankopɔn asɛm ne wɔn a woansom aboa no anaa ohoni na woannye agyiraehyɛde wɔ wɔn moma so no ne wɔn nsam nti wotwaa wɔn ti, akra na wobaa nkwa mu ne Yesu Kristo bedii hene mfe Apem. Awufo nkae no amma nkwa mu kosii sɛ mfe apem no baa awiei. Eyi ne owusɔre a edi kan”.\nAwiei koraa, yɛkenkan faa nnipakuw a wobenya owusɔre hokwan, wɔyɛ wɔn a wɔpoo Kristo mu nkwagye. Bible ka sɛ saa wowu a anomon hɔ ara wɔn kra kɔtraa beae bi a wɔfrɛ “Hell” daa asotwe anaasɛ adamoa mu (Luka 16:22-29) Ewom sɛ wɔn nipadua wɔ abodan mu kosi sɛ mfe apem Kristo ahenni bɛba awiei wɔ asase so. Adiyisɛm kyerɛkyerɛ mu sɛ wɔ mmere no awiei no Onyankopɔn bɛsɔre wɔn a wɔwɔ awufo ne adamoa mu no abebu wɔn atɛn a etwa to, naa wɔatō wɔn agu daa ahoyeraw mu, owu mprɛnu, nea wɔfrɛ no “ogya tare”.\n“Awufo nkae no de wɔamma nkwa mu kosii sɛ mfe apem no baa awiei. Eyi ne owusɔre a edi kan no. Nhyira ne kronkron yɛ obi a onya kyɛfa wɔ owusɔre a edi kan, eyinom na owu mprɛnu nni wɔn so tumi…. Na mihui awufo akɛse ne nketewa a wogyinagyina ahengua no anim na woabue nhoma mu na nhoma foforo nso woabue mu ɛno ne nkwa nhoma, na wobuu awufo atɛn wɔ nneɛma a wɔakyerɛw wɔ nhoma no mu sɛnea wɔn nneyɛe te.\nNa ɛpo no de emu awufo mae na owuo ne adamoa de emu awufo nso mae na wobuu wɔn atɛn sɛnea wɔn nneyɛe te. Na owuo ne adamoa wɔtoo wɔn guu ogya tare no mu. Eyi ne owu mprɛnu, ogya tare no. Na obiara a ne din wɔannkyerɛw wɔ nkwa nhoma no mu no wɔtoo no kyenee ogya tare no mu-Adiyisɛm 20:5-6, 12:15.\n1. Gyesɛ yɛaka biribi foforo ɛnte saa Kyerɛwnsɛm a yɛatwe adwene asi so nyinaa fii “New American Standard Bible”.\n2.Hwɛ “Studies in the Scriptures vol.5, 1899, kr.454 ne “Things in Which it is Impossible for God to Lie” kr. 332, 354\n3. Hwɛ Mateo 16:17, Galatifo 1:16, Efesofo 6:12\n4. Wobetumi Atra Ase Daa Wɔ Paradise Asase So, kratafa 145You Can Live Forever in Paradise on Earth, pp. 145\n5. Kyerɛwnsɛm de asɛmfua “wɔadeda di dwuma a ɛnkyerɛ sɛ ɔkra no nnte nka wɔ bere a nipadua no awu wɔ adamoa mu. Asɛmfua “wɔadeda”no kyerɛ nipadua a wɔawu wɔ kasakōa kwan so, na mmom ɛnyɛ ɔkra a ɔtra nkwa mu wɔ nipadua no wu akyi. (Mateo 10:28). Yesu de kasakōa yi dii dwum bere a ɔkae abeawa ɔyarefo bi a owui na onyanee no baa nkwa mu bio wɔ Luka 8:52. Wɔn a Yesu nyanee wɔn no hui sɛ owuo ɛnyɛ awiei, na mmom owusɔre fi adamoa mu akɔ daa nkwa mu.\nThis post is also available in: Spanish Portuguese Czech Borɔfo\nTagged 144000 Kuw a Wɔasra wɔn, Owusɔre\n← Kojo – Wɔn a Woafi Yehowa Adansefo Mu\nWo fi ɔwԑn aban ahyehyԑde no mu – na woakɔ ԑhe? →


Yohane Adiyisɛm 7 NA-TWI - Zjevení Janovo 7 SNC | Biblica América Latina\nYohane Adiyisɛm 7 NA-TWI - Zjevení Janovo 7 SNC\n1Eyi akyi no, mihuu abɔfo baanan sɛ, wogyinagyina asase ntweaa anan no so a, wɔretwe mframa anan a ɛwɔ asase so no san sɛnea ɛbɛyɛ a, mframa biara remmɔ wɔ asase ne po so ne baabiara. 2 Ɛnna mihuu ɔbɔfo foforo a ofi apuei reba a okita Onyankopɔn a ɔte ase no nsɔwano. Ɔteɛɛm frɛɛ abɔfo baanan no a na Onyankopɔn ama wɔn tumi sɛ wɔnsɛe asase ne ɛpo no. 3 Ɔbɔfo no kae se, “Monnsɛe asase ne ɛpo anaa nnua kosi sɛ yɛde nsɔwano bɛhyɛ Onyankopɔn asomfo no agyirae.”\nNA-TWI : Yohane Adiyisɛm 7


“Mohia Boasetɔ” | Adesua\nKENKAN WƆ Afrikaans Cambodian Dangme English Ewe French Ga Greenlandic Italian Kimbundu Kwangali Kwanyama Laotian Lingala Maltese Myanmar Nahuatl (Central) Nahuatl (Northern Puebla) Ndebele Ndonga Ngabere Nzema Portuguese Quechua (Ancash) Quechua (Ayacucho) Quechua (Cuzco) Sepedi Sesotho (Lesotho) Spanish Swati Tahitian Totonac Tsonga Tswana Twi Umbundu Venda Xhosa Zulu\nBERE a Anita bɛyɛɛ Yehowa Dansefo no, ɛhaw ne kunu papaapa. * (Hwɛ ase hɔ asɛm no.) Ná ɔmpɛ sɛ Anita bɛkɔ Kristofo nhyiam, na ɔbaraa no sɛ mma ɔmmɔ Onyankopɔn din koraa. Sɛ ɔte sɛ Anita rebɔ Yehowa din kɛkɛ a, na ne bo afuw paa.\nBio nso, ná Anita kunu mpɛ sɛ Anita ne ne mma sua Yehowa ho ade anaasɛ ɔde wɔn kɔ asafo nhyiam. Ná ɛyɛ den ma Anita paa; ná ɛsɛ sɛ ɔpɛ kwan bi fa so boa ne mma no bere a ne kunu renhu.\nAnita asɛm no ma yɛhu sɛ wo busuani bɛtumi asɔre atia wo sɛnea ɛbɛyɛ a wobɛgyae Yehowa som. Anaasɛ wobɛtumi ahyia tebea foforo a emu yɛ den. Ebia woayare bere tenteenten. Ebi nso a, wo ba, wo kunu, anaa wo yere awu. Anaasɛ mpo wo busuani bi a wodɔ no agyae Yehowa som. Sɛ ɛba saa a, dɛn na wobɛtumi ayɛ na ama woakɔ so adi Yehowa nokware?\nƆsomafo Paulo kaa sɛ: “Mohia boasetɔ.” (Hebrifoɔ 10:36) Enti, dɛn na ɛbɛtumi aboa wo ma woagyina nsɛm a ɛtete saa ano?\nBƆ YEHOWA MPAE NA ƆMMOA WO\nSɛ wowɔ ɔhaw bi mu a, kae sɛ ɛsɛ sɛ wode wo ho to Yehowa so na ɔboa wo ma wogyina ano. Bɔ Yehowa mpae. Bere a Ana kunu wui mpofirim no, saa na ɔyɛe. Ná ɔne ne kunu atena mfe 30. Ana kaa sɛ: “Da bi a ɔkɔɔ adwuma no, wamma fie bio. Ná wadi mfe 52 pɛ.”\nAna adwuma nti na ɔnnwennwene pii, nanso na ɔda so ara di yaw. Dɛn na ɔyɛe? Ɔkaa sɛ: “Mekaa me komam asɛm nyinaa kyerɛɛ Yehowa, na mesrɛɛ no sɛ ɔmmoa me.” Ɔnim sɛ Yehowa boaa no, efisɛ bere biara a ɔbɛbɔ mpae awie no, na ne koma atɔ ne yam. Ɔsan kaa sɛ: “Megye di paa sɛ Yehowa bɛsan de me kunu aba nkwa mu bio wɔ owusɔre mu.”—Filipifoɔ 4:6, 7.\nYehowa ahyɛ n’asomfo bɔ sɛ ɔbɛtie wɔn mpaebɔ. (Dwom 65:2) Yehowa bɛma wɔn biribiara a wɔhia na ama wɔatumi akɔ so asom no. Yehowa bɛboa wo ma woadi no nokware wɔ tebea a emu yɛ den mpo mu.\nWO NE WO NUANOM MMARIMA NE MMAA MMƆ\nƆkwan foforo wɔ hɔ a Yehowa fa so boa yɛn ma yɛgyina tebea a emu yɛ den ano. Ɔde yɛn nuanom mmarima ne mmaa a wɔwɔ asafo no mu ama yɛn. Yɛbɛtumi asua biribi afi sɛnea anuanom a wɔwɔ Tesalonika no boaa wɔn ho wɔn ho bere a wɔhyiaa ɔtaa a emu yɛ den no. Saa bere no, na ɛsɛ sɛ wɔhyɛ wɔn ho wɔn ho nkuran paa. (1 Tesalonikafoɔ 2:14; 5:11) Wɔhyehyɛɛ wɔn nuanom mmarima ne mmaa nkuran ma wɔkɔɔ so hyiaam na wɔne wɔn ho wɔn ho bɔe. Wei boaa wɔn ma wɔkɔɔ so dii Yehowa nokware. Dɛn na yɛbɛtumi ayɛ na ama yɛakɔ so adi Yehowa nokware sɛnea Tesalonikafo no yɛe no?\nƐhia sɛ yɛne asafo no mufo fa nnamfo na yɛhyehyɛ yɛn ho nkuran, titiriw bere a yɛakɔ tebea a emu yɛ den mu no. (Romafoɔ 14:19) Ɔtaa ne ɔhaw afoforo maa ɔsomafo Paulo huu amane, nanso Yehowa maa no akokoduru ma ɔgyinaa ano. Ɛho nhwɛso bi ne sɛ, Yehowa maa anuanom mmarima ne mmaa kɔhyɛɛ Paulo nkuran. Ɔsomafo no kaa ne nnamfo no ho asɛm sɛ: “Wɔabɛyɛ aboafoɔ a wɔahyɛ me den.” (Kolosefoɔ 4:10, 11) Ná saa anuanom no dɔ Paulo. Enti bere a ɔhia mmoa no, wɔkyekyee ne werɛ hyɛɛ no nkuran. Ebia wobɛkae bere bi a anuanom a wɔwɔ w’asafo mu kaa asɛm bi anaa wɔyɛɛ biribi de hyɛɛ wo nkuran.\nHWEHWƐ MMOA FI MPANYIMFO NO HƆ\nYehowa de asafo mu mpanyimfo nso ama yɛn. Saa mmarima yi bɛtumi ahyɛ wo nkuran na wɔde Bible mu afotu pa ama wo. Wɔte sɛ “mframa ano huntabea ne ahum ano dwankɔbea, asase kesee so nsutene ne asase wesee so botan kɛseɛ nwunu.” (Yesaia 32:2) Ɛyɛ awerɛkyekye sɛ yɛahu sɛ saa anuanom yi ayɛ krado sɛ wɔbɛboa yɛn. Enti sɛ nneɛma mu yɛ den ma wo a, kɔhu mpanyimfo no. Wɔbɛtumi aboa wo ma woakɔ so asom Yehowa.\nNokwasɛm ne sɛ, mpanyimfo no rentumi nni wo haw nyinaa ho dwuma mma wo. Wɔyɛ nnipa a wɔtɔ sin te sɛ wo ara. (Asomafoɔ Nnwuma 14:15) Nanso sɛ wokɔ ɔpanyin bi hɔ na ɔne wo bɔ mpae na ɔka wo haw no ho asɛm kyerɛ Yehowa a, wo koma bɛtɔ wo yam. (Yakobo 5:14, 15) Ɛho nhwɛso ni. Onua bi yaree dendeenden mfe pii wɔ Italy, na mpanyimfo no hyɛɛ no nkuran. Onua no kaa sɛ: “Anuanom yii ɔdɔ adi kyerɛɛ me, na na wɔtaa bɛsra me, na ɛno boaa me ma metumi gyinaa yareɛ no ano.” Sɛ wokɔ ɔhaw bi mu a, Yehowa pɛ sɛ wohwehwɛ mmoa fi mpanyimfo no hɔ.\nFA W’ADWENE SI YEHOWA SOM SO\nSɛ yɛde yɛn adwene si Yehowa som so a, yɛbɛhu sɛ Yehowa boa yɛn. Saa na John yɛe. Bere a ɔdii mfe 39 no, ɔhuu sɛ wanya kokoram bi a ɛyɛ hu. Ná ɔnhu nea enti a ɛsɛ sɛ yareɛ a ɛte saa bɔ no, efisɛ na ɔyɛ aberante koraa. Ná ɔdwene ne yere ne ne ba a wadi mfe mmiɛnsa pɛ no ho. Ɔkaa sɛ: “Ná ɛsɛ sɛ me yere hwɛ me ne yɛn ba kumaa no, na ɔsan ne me kɔ ayaresabea bere nyinaa.” Ayaresa a na wɔde ma John nti, na ɔtaa yɛ mmerɛw, na na ne yafunu nso yɛ no yaw. Ɛnyɛ ɛno nko. Ná John papa nso yare dendeenden ma enti na ɛsɛ sɛ obi tena ne ho.\nDɛn na ɛboaa John ne n’abusua saa bere a emu yɛ den no mu? Ɛwom sɛ na John taa yɛ mmerɛw deɛ, nanso ɔhwɛɛ sɛ n’abusua de wɔn adwene bɛsi Yehowa som so. Ɔkaa sɛ: “Ná yɛkɔ asafo nhyiam nyinaa, yɛkɔ asɛnka nnawɔtwe biara, na sɛ tebea no mu yɛ den sɛ dɛn mpo a, na yɛyɛ abusua som.” John huu sɛ ɛho hia sɛ ɔhyɛ ɔne Yehowa abusuabɔ mu den. Mfiase no deɛ, ne ho dwirii no, na ɛhaw no paa, nanso ankyɛ na ne koma tɔɔ ne yam. Ná ɔnim sɛ Yehowa dɔ no, na ɔhyɛɛ no den ma ɔtumi gyinaa ne haw no ano. Sɛ dadwene hyɛ wo so anaa ehu ka wo a, Yehowa bɛtumi aboa wo sɛnea ɔboaa John no. John ka sɛ: “Yehowa bɛtumi ahyɛ wo den, sɛnea wahyɛ me den no.”\nSɛ wokɔ ɔhaw mu a, kae Paulo asɛm yi: “Mohia boasetɔ.” Bɔ Yehowa mpae na fa wo ho to no so. Wo ne anuanom a wɔwɔ asafo no mu mmɔ, hwehwɛ mmoa fi asafo mu mpanyimfo hɔ, na fa w’adwene si Yehowa som so. Sɛ ɛnnɛ mpo wowɔ ɔhaw bi a, ɔbɛboa wo, na saa ara nso na ɔhaw biara a wobɛhyia daakye no, ɔbɛboa wo ma woagyina ano.\n^ nky. 2 Wɔasesa edin ahorow no bi.


Yesu Kristo—Mesia Hene No Taa Yehowa Atɛntrenee Akyi | Bɛn\nYesu ‘De Atɛntrenee Asi Asase So’\n1, 2. Bere bɛn na Yesu bo fuwii no, na dɛn ntia?\nNÁ Yesu bo afuw yiye—na na ntease wom ankasa. Ebia ɛbɛyɛ wo den sɛ wubesusuw ne ho wɔ saa kwan no so, efisɛ na ɔyɛ onipa a odwo. (Mateo 21:5) Nokwarem no, odii ne ho so pɛpɛɛpɛ, efisɛ na n’abufuw no yɛ trenee de. * Nanso, dɛn na na ahyɛ ɔbarima a ɔpɛ asomdwoe yi abufuw saa? Nsisi ankasa.\n2 Ná Yesu ani sɔ asɔrefie a ɛwɔ Yerusalem no. Wiase nyinaa no, na ɛno nkutoo ne ofie kronkron a wɔahyira so ama ne soro Agya no som. Ná Yudafo a wɔwɔ akyirikyiri nsase so no twa kwantenten bɛsom wɔ hɔ. Amanaman mufo a wosuro Onyankopɔn mpo baa asɔrefie hɔ, kɔɔ abangua a na wɔayi asi hɔ ama wɔn no so. Nanso, wɔ Yesu som adwuma no mfiase no, ɔkɔɔ asɔrefie hɔ kohuu biribi a ɛhaw adwene. Hwɛ, ná asɔrefie hɔ sen gua so! Ná aguadifo ne sikasesafo ahyɛ hɔ ma. Nanso, ntɛnkyea bɛn na na ɛwɔ hɔ? Wɔ saa nnipa yi ani so no, na wobu Onyankopɔn asɔrefie hɔ sɛ baabi a wodidi nkurɔfo ho—anaa wɔbɔ wɔn apoo mpo. Ɔkwan bɛn so na na ɛte saa?—Yohane 2:14.\n3, 4. Adifudepɛ so a wɔnam sisii nkurɔfo bɛn na ɛkɔɔ so wɔ Yehowa fie, na dɛn na Yesu yɛe de siesiee asɛm no?\n3 Ná nyamesom akannifo no ahyɛ sɛ dwetɛ sika pɔtee bi nkutoo na wobetumi de atua asɔrefie tow no. Ná ɛsɛ sɛ ahɔho no sesa wɔn sika na wonya saa dwetɛ sika no bi. Enti sikasesafo no de wɔn apon kosisii asɔrefie no mu pɛɛ, na na wogye sika biara a wɔsesa ho biribi. Na mfaso nso wɔ mmoa a na wɔtɔn wɔn no so paa. Ná ahɔho a wɔpɛ sɛ wɔbɔ afɔre no betumi atɔ nneɛma a wɔde bɔ afɔre no bi afi oguadini biara hɔ wɔ kurow no mu, nanso na asɔrefie hɔ mpanyimfo bɛka sɛ n’afɔrebɔde no mfata. Nanso, na wogye afɔrebɔde a wɔtɔ wɔ asɔrefie hɔ no ɔkwan biara so. Esiane sɛ nkurɔfo no nsa hyɛ aguadifo no anom nti, ɛtɔ mmere bi a na wɔde wɔn nneɛma no gye aboɔden. * Ná eyi sen aguadi bɔne. Ná ɛyɛ dwowtwa!\n“Momfa eyinom mfi ha!”\n4 Ná Yesu ntumi mmu n’ani ngu nsisi a ɛte saa so. Na eyi yɛ n’ankasa Agya fie! Ɔde hama yɛɛ mpire, na ɔpamoo anantwi ne nguan no fii asɔrefie hɔ. Afei ɔkɔɔ sikasesafo no so kaa wɔn apon butubutuwii. Yɛ sika no a etu petee fam wɔ abo nsɛwee no so no ho mfonini wɔ w’adwenem hwɛ! Ɔka kyerɛɛ wɔn a wɔtɔn mmorɔnoma no denneennen sɛ: “Momfa eyinom mfi ha!” (Yohane 2:15, 16) Ɛte sɛ nea obiara annya akokoduru ansɔre antia ɔbarima kokodurufo yi.\n‘Ɔba no Te sɛ Agya no Ara’\n5-7. (a) Ɔkwan bɛn so na asetra a Yesu nyae ansa na ɔrebɛyɛ ɔdesani no nyaa atɛntrenee ho adwene a ɔwɔ no so nkɛntɛnso, na dɛn na yɛnam ne nhwɛso no so betumi asua? (b) Ɔkwan bɛn so na Kristo ako atia ntɛnkyea a ɛfa Yehowa tumidi ne ne din ho no?\n5 Nokwarem no, aguadifo no san bae. Bɛyɛ mfirihyia abiɛsa akyi no, Yesu dii nsisi koro no ara ho dwuma, na saa bere yi de, ɔfaa Yehowa ankasa nsɛm de kasa tiaa wɔn a na wɔayɛ Ne fie “adwowtwafo tu” no. (Mateo 21:13; Yeremia 7:11) Yiw, bere a Yesu hui sɛ wɔnam adifudepɛ so resisi nkurɔfo, na wɔregu Onyankopɔn asɔrefie no ho fĩ no, ɔtee nka sɛ N’agya ara pɛ. Na ɛnyɛ nwonwa! Ná Yesu soro Agya de mfirihyia ɔpepem pii a yennim ano na akyerɛkyerɛ no. Ne saa nti, na ɔwɔ atɛntrenee ho adwene a Yehowa wɔ no bi. Ɔbɛyɛɛ asɛm a wɔka no sɛ “Ɔba no te sɛ agya no ara” no ho nhwɛso ankasa. Enti sɛ yɛpɛ sɛ yehu sɛnea Yehowa su a ɛne atɛntrenee no te ankasa a, ɔkwan a eye sen biara a yebetumi afa so ayɛ saa ne sɛ yebesusuw Yesu Kristo nhwɛso no ho.—Yohane 14:9, 10.\n6 Ná Ɔba a wɔwoo no koro no wɔ hɔ bere a Satan frɛɛ Yehowa Nyankopɔn ɔtorofo wɔ ɔkwan a ɛmfata so, na ɔmaa asɛm baa teɛ a Yehowa nniso teɛ ho no. Ntwiri bɛn ara ni! Ɔba no tee mpoa a Satan twaa no akyiri yi sɛ obiara nni hɔ a obefi ayamye ne ɔdɔ mu asom Yehowa no nso. Akyinnye biara nni ho sɛ atoro sobo yi maa Ɔba no dii yaw wɔ ne koma a ɛteɛ no mu. Hwɛ sɛnea ɛbɛyɛ sɛ n’ani gyei bere a ohui sɛ obedi dwuma titiriw de asiesie nneɛma no! (2 Korintofo 1:20) Ɔkwan bɛn so na na ɔbɛyɛ saa?\n7 Sɛnea yesuae wɔ Ti 14 no, Yesu Kristo de sobo a Satan bɔɔ Yehowa abɔde wɔ wɔn mudi mu kura ho no ho mmuae a etwa to na edi mũ koraa mae. Yesu nam saayɛ so too fapem maa Yehowa tumidi ho a wɔbɛsan ne Ne din ho a wɔbɛtew koraa. Sɛ́ Yehowa Adwumayɛfo Panyin no, Yesu de Onyankopɔn atɛntrenee besi hɔ wɔ amansan nyinaa mu. (Asomafo no Nnwuma 5:31) N’asase so asetra daa Onyankopɔn atɛntrenee adi. Yehowa kaa ne ho asɛm sɛ: “Mede me honhom megu no so, na waka [atɛntrenee, NW] akyerɛ amanaman.” (Mateo 12:18) Ɔkwan bɛn so na Yesu maa saa nsɛm no baa mu?\nYesu Ma ‘Nea Atɛntrenee Kyerɛ’ Mu Da Hɔ\n8-10. (a) Ɔkwan bɛn so na Yudafo nyamesom akannifo no atetesɛm hyɛɛ animtiaa a wobuu wɔn a wɔnyɛ Yudafo ne mmea no ho nkuran? (b) Ɔkwan bɛn so na mmara a wɔde ano ka no maa Yehowa Homeda mmara no bɛyɛɛ adesoa?\n8 Yesu ani gyee Yehowa Mmara ho na ɔde bɔɔ ne bra. Nanso, ne bere so nyamesom akannifo no kyinkyim saa Mmara no de dii dwuma ɔkwammɔne so. Yesu ka kyerɛɛ wɔn sɛ: ‘Munnue, mo kyerɛwfo ne Farisifo, nyaatwomfo! Mugyaw mmara mu nea ɛsom bo no: atɛntrenee ne mmɔborohunu ne gyidi.’ (Mateo 23:23) Ɛda adi pefee sɛ, Onyankopɔn Mmara akyerɛkyerɛfo no amma ‘nea atɛntrenee kyerɛ’ no mu anna hɔ. Mmom no, na wɔrekata Onyankopɔn atɛntrenee so. Ɔkwan bɛn so? Susuw nhwɛso kakra bi ho hwɛ.\n9 Yehowa ka kyerɛɛ ne nkurɔfo sɛ wɔntwe wɔn ho mfi aman a wɔsom abosom a atwa wɔn ho ahyia no ho. (1 Ahene 11:1, 2) Nanso, nyamesom akannifo bi a wɔyɛ katee hyɛɛ nkurɔfo no nkuran sɛ wommu wɔn a wɔnyɛ Yudafo no nyinaa animtiaa. Mmara yi wɔ Mishnah no mpo mu: “Ɛnsɛ sɛ yegyaw yɛn nantwi wɔ amanaman mufo ahɔhodan mu, efisɛ yesusuw sɛ wɔne mmoa da.” Ná adwemmɔne a ɛte saa a wɔwɔ wɔ wɔn a wɔnyɛ Yudafo nyinaa ho no nteɛ, na na ɛne Mose Mmara no nhyia koraa. (Leviticus 19:34) Mmara a nnipa ahyehyɛ foforo nso buu mmea animtiaa. Mmara a wɔde ano ka kyerɛ no kae sɛ, ɛnsɛ sɛ ɔbea nantew di ne kunu nkyɛnmu na mmom ɛsɛ sɛ odi n’akyi. Wɔbɔɔ ɔbarima kɔkɔ sɛ ɛnsɛ sɛ ɔne ɔbea kasa wɔ baguam, n’ankasa yere mpo. Te sɛ nkoa no, na wɔmma mmea nni adanse wɔ asɛnnibea. Ná mpae bi mpo wɔ hɔ a mmarima bɔ a na wɔda Onyankopɔn ase wɔ mu sɛ wɔnyɛ mmea.\n10 Nyamesom akannifo no de mmara ne ahyɛde ahorow a nnipa ahyehyɛ pii kataa Onyankopɔn Mmara so. Sɛ nhwɛso no, Homeda mmara no baraa adwuma a wɔbɛyɛ no Homeda, na eyii saa da no sii hɔ maa ɔsom, honhom fam home, ne ahomegye. Nanso, Farisifo no maa saa mmara no yɛɛ adesoa. Wɔn ankasa fa too wɔn ho so kyerɛɛ ade pɔtee a ɛyɛ “adwuma.” Wɔkyerɛɛ nneɛma horow 39 a wɔfrɛɛ no adwuma, a na ebi ne otwa anaa ahayɔ. Saa nkyekyɛm yi maa nsɛmmisa pii sɔree. Sɛ obi kum sommɔre Homeda a, so na ɔreyɛ ha? Sɛ obi posaw awi ne nsa ma na ɔwe bere a ɔnam ne kwan a, so na ɔreyɛ otwa adwuma? Sɛ ɔsa obi yare a, so na ɔreyɛ adwuma? Wɔde ahyɛde ahorow a ɛyɛ hwanyann na ɛyɛ katee na ɛkyerɛkyerɛɛ nsɛmmisa a ɛtete saa no mu.\n11, 12. Ɔkwan bɛn so na Yesu daa no adi sɛ ɔne Farisifo no nyɛ adwene wɔ atetesɛm a ɛne Kyerɛwnsɛm nhyia no ho?\n11 Wɔ tebea a ɛte saa mu no, ɔkwan bɛn so na na Yesu bɛfa aboa nkurɔfo ma wɔate nea atɛntrenee kyerɛ no ase? Wɔ ne nkyerɛkyerɛ ne n’asetra nyinaa mu no, ɔne saa nyamesom akannifo no dii nsɛm akokoduru so. Nea edi kan no, susuw ne nkyerɛkyerɛ no bi ho hwɛ. Ɔkasa tiaa wɔn mmara ahorow a nnipa ahyehyɛ no sɛ: “Mode mo atetesɛm a mokyerɛ no sɛe Onyankopɔn asɛm no.”—Marko 7:13.\n12 Yesu kyerɛkyerɛɛ mu denneennen sɛ Farisifo no adi mfomso wɔ Homeda mmara no ho—kyerɛ sɛ, na wɔnte nea saa mmara no kyerɛ ase ankasa. Ɔkyerɛkyerɛɛ mu sɛ, Mesia no yɛ “home da wura” ma enti ɔwɔ hokwan sɛ ɔsa nkurɔfo yare Homeda. (Mateo 12:8) Bere a ɔresi asɛm no so dua no, ɔsaa yare anwonwakwan so Homeda wɔ baguam. (Luka 6:7-10) Ná saa ayaresa no yɛ nea ɔbɛyɛ wɔ wiase nyinaa wɔ ne Mfirihyia Apem Nniso mu no ho nhwɛso kɛkɛ. Mfirihyia Apem no ankasa na ɛbɛyɛ Homeda kɛse no, bere a awiei koraa no, adesamma anokwafo nyinaa bɛhome afi mfirihyia ɔhaha pii a wɔde abrɛ wɔ bɔne ne owu nsam mu no.\n13. Mmara bɛn na ɛnam adwuma a Kristo bɛyɛɛ asase so no so bae, na ɔkwan bɛn so na na ɛyɛ soronko wɔ nea na edi kan no ho?\n13 Yesu maa nea atɛntrenee kyerɛ mu daa hɔ pefee nso efisɛ mmara foforo, “Kristo mmara,” no bae wɔ bere a owiee n’asase so som adwuma no. (Galatifo 6:2) Esiane sɛ na ɛnte sɛ mmara a edi kan, Mose Mmara no nti, nnyinasosɛm titiriw na ɛwɔ mmara foforo yi mu, na ɛnyɛ ahyɛde ahorow a wɔakyerɛw. Nanso, na ahyɛde ahorow bi a ɛyɛ tee wom. Yesu frɛɛ eyinom mu biako “ahyɛde foforo.” Yesu ka kyerɛɛ n’akyidifo sɛ wɔnnodɔ wɔn ho sɛnea ɔdɔɔ wɔn no. (Yohane 13:34, 35) Yiw, na ɛsɛ sɛ ahofama a efi ɔdɔ mu hyɛ wɔn a wɔde “Kristo mmara” tra ase no nyinaa agyirae.\nAtɛntrenee Ho Nhwɛso\n14, 15. Ɔkwan bɛn so na Yesu daa no adi sɛ onim baabi a n’ankasa tumi kodu, na dɛn nti na eyi ma yenya awerɛkyekye?\n14 Yesu yɛɛ pii sen ɔdɔ a ɔbɛkyerɛkyerɛe. Ɔde “Kristo mmara” no bɔɔ ne bra. Ná ɛda adi wɔ n’asetram. Susuw akwan abiɛsa a Yesu nhwɛso maa nea atɛntrenee kyerɛ daa adi pefee no ho hwɛ.\n15 Nea edi kan no, Yesu bɔɔ mmɔden sɛ ɔremmu atɛnkyea biara. Ebia woahu sɛ nea ɛma wobu ntɛnkyea pii ne bere a nnipa a wɔnyɛ pɛ yɛ ahantan na wɔyɛ ade tra baabi a ɛfata sɛ wɔyɛ ade kodu no. Yesu anyɛ saa. Bere bi, ɔbarima bi kɔɔ Yesu nkyɛn kɔkaa sɛ: “Kyerɛkyerɛfo, kasa kyerɛ me nua na ɔne me nkyɛ awunnyade.” Yesu buaa no dɛn? “Onipa, hena na ɔde me sii mo so sennifo anaa ɔdekyɛfo?” (Luka 12:13, 14) So ɛnyɛ nwonwa? Ná Yesu nimdeɛ, ne nhumu, ne ne tumi a Onyankopɔn de maa no no sen onipa biara de wɔ asase so; nanso, wamfa ne ho annye asɛm yi mu, efisɛ na wɔmmaa no tumi sɛ ɔnyɛ saa. Yesu abrɛ ne ho ase wɔ saa kwan yi so bere nyinaa, wɔ mfirihyia mpempem pii a ɔde traa ase ansa na ɔrebɛyɛ ɔdesani no mu mpo. (Yuda 9) Ɛka Yesu ho nsɛm pii sɛ ofi ahobrɛase mu de ne ho too Yehowa so sɛ ɔno na ɔnkyerɛ nea ɛteɛ.\n16, 17. (a) Ɔkwan bɛn so na Yesu daa atɛntrenee adi wɔ Onyankopɔn Ahenni ho asɛmpaka no mu? (b) Ɔkwan bɛn so na Yesu daa no adi sɛ mmɔborohunu wɔ atɛntrenee ho adwene a ɔwɔ no mu?\n16 Nea ɛto so abien no, Yesu daa atɛntrenee adi wɔ sɛnea ɔkaa Onyankopɔn Ahenni ho asɛmpa no mu. Wanyɛ nyiyim. Mmom no, ofii komam bɔɔ mmɔden sɛ ɔbɛkɔ nnipa ahorow nyinaa nkyɛn, sɛ́ wɔyɛ adefo anaa ahiafo. Nea ɛne no bɔ abira no, Farisifo no bɔɔ ahiafo mpapahwekwa no gui buu wɔn animtiaa frɛɛ wɔn ʽam-ha·ʼaʹrets, anaa “fam nnipa.” Yesu de akokoduru teɛɛ ntɛnkyea a ɛte saa no. Ɔnam asɛmpa no a ɔkyerɛkyerɛɛ nkurɔfo—anaa, bere a ɔne nkurɔfo didii, maa wɔn aduan, anaa onyan wɔn fii awufo mu mpo—no so kuraa Onyankopɔn a ɔpɛ sɛ ‘nnipa ahorow nyinaa’ te asɛm no bi no atɛntrenee mu. *—1 Timoteo 2:4.\n17 Nea ɛto so abiɛsa no, na mmɔborohunu kɛse wɔ atɛntrenee ho adwene a Yesu kura no mu. Ɔbɔɔ mmɔden boaa abɔnefo. (Mateo 9:11-13) Ɔyɛɛ ntɛm boaa nkurɔfo a na wonni tumi a wɔde bɛbɔ wɔn ho ban no. Sɛ nhwɛso no, Yesu ne nyamesom akannifo no anyɛ adwene wɔ Amanaman mufo nyinaa mu ahotoso a na wonni no ho, na wanhyɛ ho nkuran. Ɛwom sɛ Yudafo titiriw nti na wɔsomaa no de, nanso ofii mmɔborohunu mu boaa wɔn mu bi kyerɛkyerɛɛ wɔn. Ɔpenee so saa yare anwonwakwan so maa Romani sraani panyin bi, na ɔkae sɛ: “Israel mu mpo minhuu gyidi kɛse a ɛte sɛɛ pɛn.”—Mateo 8:5-13.\n18, 19. (a) Akwan bɛn so na Yesu hyɛɛ nidi a wɔde bɛma mmea ho nkuran? (b) Ɔkwan bɛn so na Yesu nhwɛso no boa yɛn ma yehu abusuabɔ a ɛda akokoduru ne atɛntrenee ntam?\n18 Saa ara na Yesu ne wɔn anyɛ adwene wɔ adwenhorow a na wɔwɔ wɔ mmea ho saa bere no ho. Mmom no, ofii akokoduru mu yɛɛ nea ɛteɛ. Ná wobu Samariafo mmea sɛ Amanaman mufo a wɔn ho ntew. Nanso, Yesu antwentwɛn ne nan ase sɛ ɔbɛka asɛm no akyerɛ Samariani bea no wɔ Sikar abura no ho. Nokwarem no, ɔbea yi na Yesu dii kan daa ne ho adi pefee kyerɛɛ no sɛ ɔne Mesia a wɔahyɛ ne ho bɔ no. (Yohane 4:6, 25, 26) Farisifo no kae sɛ ɛnsɛ sɛ wɔkyerɛkyerɛ mmea Onyankopɔn Mmara, nanso Yesu de ne bere ne n’ahoɔden pii kyerɛkyerɛɛ mmea. (Luka 10:38-42) Na bere a na atetesɛm kyerɛ sɛ wontumi mfa wɔn ho nto mmea adanse so no, Yesu dii mmea pii ni ma wɔyɛɛ wɔn a wonyaa hokwan dii kan huu no wɔ ne wusɔre akyi. Ɔka kyerɛɛ wɔn mpo sɛ wɔnkɔka asɛm a ɛho hia sen biara yi nkyerɛ n’asuafo mmarima no!—Mateo 28:1-10.\n19 Yiw, Yesu maa nea atɛntrenee kyerɛ mu daa hɔ maa amanaman no. Ɔde ne nkwa too asiane kɛse mu yɛɛ saa mpɛn pii. Yesu nhwɛso boa yɛn ma yehu sɛ egye akokoduru na ama obi atumi akura atɛntrenee ankasa mu. Ɛfata sɛ wɔfrɛɛ no “Yuda abusuakuw mu gyata no.” (Adiyisɛm 5:5) Kae sɛ gyata yɛ akokoduru a wɔde bu atɛntrenee ho sɛnkyerɛnne. Nanso, ɛrenkyɛ na Yesu de atɛntrenee a ɛsen saa aba. Ɔde ‘atɛntrenee’ besi asase so koraa.—Yesaia 42:4.\nMesia Hene no De ‘Atɛntrenee Si Asase So’\n20, 21. Wɔ yɛn bere yi mu no, ɔkwan bɛn so na Mesia Hene no ahyɛ atɛntrenee ho nkuran wɔ asase so ne Kristofo asafo no mu?\n20 Efi bere a Yesu bɛyɛɛ Mesia Hene wɔ afe 1914 no, wahyɛ atɛntrenee ho nkuran wɔ asase so. Ɔkwan bɛn so? Wama ne nkɔmhyɛ a ɛwɔ Mateo 24:14 no anya ne mmamu. Yesu akyidifo a wɔwɔ asase so no akyerɛkyerɛ nnipa a wɔwɔ nsase nyinaa so Yehowa Ahenni ho nokwasɛm no. Te sɛ Yesu no, wɔaka asɛm no wɔ ɔkwan a ɛteɛ na animhwɛ nnim so, na wɔhwehwɛ sɛ wɔma obiara—abofra anaa ɔpanyin, ɔdefo anaa ohiani, ɔbarima anaa ɔbea—nya hokwan hu Yehowa, atɛntrenee Nyankopɔn no.\n21 Yesu rehyɛ atɛntrenee ho nkuran wɔ Kristofo asafo a ɔyɛ Ti no mu nso. Sɛnea wɔhyɛɛ nkɔm no, wama ‘nnipa mu akyɛde,’ Kristofo mpanyimfo anokwafo a wodi asafo no anim. (Efesofo 4:8-12) Bere a mmarima a wɔte sɛɛ yɛn Onyankopɔn nguan a wɔsom bo no, wodi Yesu Kristo a ɔhyɛ atɛntrenee ho nkuran no nhwɛso akyi. Wɔma ɛtra wɔn adwenem bere nyinaa sɛ Yesu pɛ sɛ wɔne ne nguan di no trenee mu—a wɔn dibea, wɔn din, anaa wɔn honam fam nneɛma a wɔwɔ mfa ho.\n22. Yehowa te nka dɛn wɔ ntɛnkyea a abu so wɔ nnɛ wiase mu no ho, na dɛn na wapaw ne Ba no sɛ ɔnyɛ wɔ ho?\n22 Nanso, Yesu de atɛntrenee besi asase so wɔ ɔkwan a ɛso bi mmae da so nnansa yi ara. Ntɛnkyea abu so wɔ wiase a aporɔw yi mu. Abofra biara a ɔkɔm kum no fi ntɛnkyea a anoyi biara nni ho, titiriw sɛ yesusuw sika ne bere a wogye de yɛ akode ne nneɛma a wɔn a wɔpɛ pɛsɛmenkominya anigye hwehwɛ de agye wɔn ani a wɔyɛ ma wɔn no ho a. Nnipa ɔpepem pii a wowuwu afe biara a anka enhia sɛ wowu no yɛ ntɛnkyea pii a ɛwɔ hɔ a ne nyinaa ma Yehowa fa abufuw trenee so no mu biako pɛ. Wapaw ne Ba no sɛ ɔnko ntia nneɛma nhyehyɛe bɔne yi nyinaa trenee so, na ɔmfa nyi ntɛnkyea mfi hɔ korakora.—Adiyisɛm 16:14, 16; 19:11-15.\n23. Harmagedon akyi no, ɔkwan bɛn so na Kristo bɛhyɛ atɛntrenee ho nkuran akosi daa?\n23 Nanso, Yehowa atɛntrenee hwehwɛ pii sen sɛe a wɔbɛsɛe abɔnefo kɛkɛ. Wapaw ne Ba no nso sɛ onni tumi sɛ “Asomdwoe-hene.” Wɔ Harmagedon ko no akyi no, Yesu nniso no de asomdwoe bɛba asase nyinaa so, na obedi ade ‘atɛntrenee so.’ (Yesaia 9:6, 7) Afei ɛbɛyɛ Yesu anigye sɛ obeyi ntɛnkyea a ɛde ahohia ne amanehunu pii aba wiase no nyinaa afi hɔ. Obekura Yehowa atɛntrenee a ɛyɛ pɛ no mu akosi daa. Ɛnde, ɛho hia sɛ yesuasua Yehowa atɛntrenee nnɛ. Ma yɛnhwɛ ɔkwan a yebetumi afa so ayɛ saa.\n^ nky. 1 Bere a Yesu daa abufuw adi trenee so no, na ɔte sɛ Yehowa a abɔnefosɛm nyinaa ho “abufuw ayɛ no ma” no. (Nahum 1:2) Sɛ nhwɛso no, bere a Yehowa ka kyerɛɛ ne nkurɔfo asoɔdenfo no sɛ wɔayɛ ne fie “adwowtwafo tũ” wiei no, ɔka kyerɛɛ wɔn sɛ: “Wobehwie m’abufuw ne m’aboɔhyew agu ɛha yi.”—Yeremia 7:11, 20.\n^ nky. 3 Sɛnea Mishnah kyerɛ no, mfe bi akyi no, wɔsɔre tiaa mmorɔnoma a na wɔtɔn no aboɔden wɔ asɔrefie hɔ no. Wɔtew ɛbo no so bɛyɛ ɔha mu nkyem 99 ntɛm ara! Henanom na wonyaa mfaso kɛse wɔ aguadi a na sika wom yi mu? Abakɔsɛm akyerɛwfo bi kyerɛ sɛ na asɔrefie hɔ gua no yɛ Ɔsɔfo Panyin Hana fiefo dea, na ɛmaa asɔfo abusua no nyaa wɔn ho.—Yohane 18:13.\n^ nky. 16 Na Farisifo no adwene ne sɛ “wɔadome” mpapahwekwa a wonnim Mmara no. (Yohane 7:49) Wɔkae sɛ ɛnsɛ sɛ obi kyerɛkyerɛ nnipa a wɔte saa no, anaasɛ ɔne wɔn yɛ adwuma anaa ɔne wɔn didi anaa ɔne wɔn bɔ mpae. Ná ɛyɛ bɔne kɛse sɛ obi bɛma ne babea aware wɔn mu bi sen sɛ ɔde no bɛma nkekaboa. Na wosusuw sɛ ɛnsɛ sɛ mpapahwekwa a wɔte saa no nya owusɔre ho anidaso.\nDwom 45:1-7 Dɛn nti na yebetumi anya ahotoso sɛ Mesia Hene no bɛhyɛ atɛntrenee a ɛyɛ pɛ ho nkuran?\nMateo 12:19-21 Sɛnea nkɔmhyɛ kyerɛ no, ɔkwan bɛn so na Mesia no ne mpapahwekwa bedi?\nMateo 18:21-35 Ɔkwan bɛn so na Yesu kyerɛkyerɛe sɛ mmɔborohunu wɔ nokware atɛntrenee mu?\nLuka 6:27-38 Ɔkwan bɛn so na Yesu daa no adi sɛ Onyankopɔn atɛntrenee susuw onipa nsɛm tebea ho?\nYɛbɛyɛ dɛn anya Ahenni a wɔde asi hɔ no so mfaso? Hwɛ sɛnea Ɔhene Mesia tew n’asomfo ho, ɔtete wɔn na osiesie wɔn.


Romans 8 NIV – Romafoɔ 8 ASCB | Biblica\nRomans 8 NIV – Romafoɔ 8 ASCB\nNkwa A Ɛfiri Honhom Mu\n1Enti, afɔbuo nni hɔ ma wɔn a wɔwɔ Kristo Yesu mu 2ɛfiri sɛ Honhom Kronkron no ama mo nkwa a ɛfiri Kristo Yesu nkyɛn, na agye mo afiri mmara a ɛde owuo ba. 3Esiane ɔhonam mmerɛyɛ enti, Mose Mmara no antumi annye yɛn. Enti Onyankopɔn yɛɛ deɛ Mmara no antumi anyɛ. Ɔnam nʼankasa ne Ba a ɔsomaa no wɔ onipa bɔnesu so no ba bɛbɔɔ afɔdeɛ maa yɛn, na ɔbɛbuu bɔne atɛn de pepaa yɛn bɔne. 4Onyankopɔn yɛɛ yei, sɛdeɛ ɛbɛyɛ a Kristo bɛyɛ Mmara no asɛdeɛ ama yɛn, yɛn a yɛnnante ɔhonam fam, na mmom yɛnante honhom mu no.\n5Wɔn a honam mmerɛyɛ hyɛ wɔn so no dwene bɔne nko ara ho. Wɔn a wɔnam Honhom mu no dwene Honhom deɛ. 6Wɔn a wɔwɔ ɔhonam mmerɛyɛ adwene no bɛwu. Wɔn nso a wɔnam Honhom mu no bɛnya nkwa ne asomdwoeɛ. 7Adwene a ɛdwene honam mu no tan Onyankopɔn, ɛfiri sɛ, ɛmmrɛ ne ho ase mma Onyankopɔn mmara; na mpo ɛrentumi. 8Wɔn a wɔdwene honam mu no rentumi nsɔ Onyankopɔn ani.\n9Sɛ Onyankopɔn Honhom te mo mu a, ɛnyɛ honam mmerɛyɛ na ɛdi mo so. Na sɛ obi nni Kristo Honhom a, ɔnyɛ Kristo dea. 10Ɛwom sɛ bɔne bɛma mo nipadua yi awu deɛ, nanso sɛ Kristo te mo mu a, ne tenenee enti, mo honhom te ase. 11Sɛ Onyankopɔn Honhom a ɛnyanee Yesu firii awufoɔ mu no te mo mu a, ɛnneɛ deɛ ɔnyanee Kristo firii awufoɔ mu no nso nam ne Honhom a ɛwɔ mo mu no so bɛma mo nipadua a ɛwu yi nso nkwa.\n12Enti anuanom, yɛwɔ asodie bi, nanso, yɛnyɛ mma honam no sɛdeɛ ɔpɛ. 13Sɛ motena ase ma ɔhonam a, mobɛwu. Nanso, sɛ moma Honhom no kum bɔne a nipadua no yɛ a, mobɛnya nkwa.\n14Wɔn a Onyankopɔn Honhom di wɔn so no yɛ Onyankopɔn mma. 15Ɛfiri sɛ, moannya honhom a ɛma mo yɛ nkoa bio ma ɔsuro, na mmom, moanya abayɛ Honhom na yɛnam ne so su sɛ, “Abba, Agya!” 16Na Honhom no ankasa ne yɛn honhom di adanseɛ sɛ yɛyɛ Onyankopɔn mma. 17Esiane sɛ yɛyɛ Onyankopɔn mma enti, yɛyɛ adedifoɔ; Onyankopɔn adedifoɔ a yɛne Kristo wɔ kyɛfa wɔ mu, nanso gye sɛ yɛne no kyɛ nʼamanehunu ansa na yɛne no akyɛ nʼanimuonyam.\n18Menim sɛ amanehunu a yɛrehunu no saa ɛberɛ yi nyɛ deɛ wɔdetoto animuonyam a wɔbɛhyɛ yɛn no ho. 19Abɔdeɛ nyinaa de anigyina rehwɛ da a Onyankopɔn mma bɛda wɔn ho adi no ɛkwan. 20Ɛfiri sɛ, ɛberɛ a ɛmfiri abɔdeɛ pɛ mu no, wɔnam Onyankopɔn tumi mu buu abɔdeɛ fɔ sɛ ɛnnane ade hunu. Nanso na saa anidasoɔ yi wɔ hɔ 21sɛ, da bi abɔdeɛ no bɛde ne ho afiri nkoayɛ ne porɔeɛ mu na ɛne Onyankopɔn mma anya ahofadie mu animuonyam.\n22Yɛnim sɛ ɛbɛsi saa ɛberɛ yi abɔdeɛ nyinaa pene sɛ ɔpemfoɔ a awoɔ aka no. 23Nanso, ɛnyɛ abɔdeɛ nko, na yɛn a yɛwɔ Onyankopɔn Honhom sɛ Onyankopɔn akyɛdeɛ no nso si apinie ɛberɛ a yɛretwɛn sɛ Onyankopɔn de yɛn bɛyɛ ne mma. Yei kyerɛ sɛ yɛbɛde yɛn ho ɔhonam fam nso. 24Na wɔnam saa anidasoɔ yi so gyee yɛn nkwa. Sɛ yɛhunu deɛ yɛn ani da so no deɛ a, na ɛnyɛ anidasoɔ bio. Na hwan na nʼani tumi da adeɛ a ɔwɔ dada so. 25Na sɛ yɛn ani da adeɛ a yɛn nsa nkaeɛ so a, yɛde boasetɔ twɛn.\n26Saa ara na Honhom no boa yɛn wɔ yɛn mmerɛyɛ mu, ɛfiri sɛ, yɛnnim ɛkwan a wɔfa so bɔ mpaeɛ sɛdeɛ ɛsɛ. Honhom no ankasa de apinisie de nsɛm a ɛnni kabea di ma yɛn. 27Onyankopɔn a ɔhunu nnipa akoma mu no nim Honhom no nsusuiɛ, ɛfiri sɛ, Honhom no nam Onyankopɔn pɛ so di ma Onyankopɔn mma wɔ nʼanim.\n28Yɛnim sɛ adeɛ nyinaa mu no Onyankopɔn di boa wɔn a wɔdɔ no ma ɛwie wɔn yie. Ɛdi boa wɔn a wɔnam nʼatirimpɔ so afrɛ wɔn. 29Wɔn a Onyankopɔn ayi wɔn dada no, ɔde wɔn asi hɔ sɛ wɔnyɛ sɛ ne Ba no, na ne Ba no ayɛ anuanom pii mu abakan. 30Onyankopɔn frɛɛ wɔn a ɔyii wɔn sii hɔ no, na wɔn a ɔyii wɔn no, ɔbuu wɔn bem. Na wɔn a ɔbuu wɔn bem no, ɔhyɛɛ wɔn animuonyam nso.\n31Afei, ɛdeɛn na yɛbɛka afa yeinom ho? Onyankopɔn wɔ yɛn afa a, hwan na ɔne yɛn bɛdi asie? 32Deɛ wankame nʼankasa ne Ba, na mmom, yɛn nyinaa enti, ɔyii no maeɛ no, ɛbɛyɛ dɛn na ɔmfa adeɛ nyinaa nso nka ne ho mmɛdom yɛn? 33Hwan na ɔbɛbu wɔn a Onyankopɔn ayi wɔn no atɛn? Onyankopɔn nko na ɔbu bem. 34Hwan na ɔbu fɔ? Kristo Yesu ne deɛ ɔwuiɛ na wɔnyanee no na ɔte Onyankopɔn nifa so di ma yɛn Onyankopɔn anim no. 35Hwan na ɔbɛtumi atete ɔdɔ a ɛda yɛne Kristo ntam no mu? Ahohia anaa ahometeɛ anaa ɔtaa anaa ɛkɔm anaa adagya anaa amanenya anaa owuo na ɛbɛtumi atete ɔdɔ a ɛda yɛne Kristo ntam no mu no anaa? 36Dabi! Wɔatwerɛ sɛ,\n“Wo enti, wɔkum yɛn daa nyinaa;\nwɔbu yɛn sɛ nnwan a wɔrekɔkum wɔn.”\n37Nanso, yeinom nyinaa mu no, yɛnam deɛ ɔdɔɔ yɛn no so di nkonim boro so. 38Megye medi ampa sɛ owuo anaa nkwa anaa abɔfoɔ anaa atumfoɔ anaa nneɛma a ɛwɔ hɔ anaa nneɛma a ɛrebɛba anaa tumi 39anaa ɔsoro anaa ɛfam anaa abɔdeɛ foforɔ biara rentumi ntete yɛne Onyankopɔn dɔ a ɛwɔ Kristo Yesu, yɛn Awurade, mu no mu da.\nASCB : Romafoɔ 8


Bible Mu Nsɛm Mmerantewa Baanan wɔ Babilon - Yehowa Adansefo Intanɛt Dwumadibea\nƆHENE Nebukadnesar de Israelfo a wonim nhoma no nyinaa kɔɔ Babilon. Akyiri yi ɔhene no yiyii wɔn a wɔn ho yɛ fɛ na wɔbɔ mmɔden kɛse no. Wɔn mu baanan ne mmerantewa a wuhu wɔn wɔ ha yi. Obiako ne Daniel, na baasa a aka no Babilonfo frɛɛ wɔn Sadrak, Mesak, ne Abednego.\nNebukadnesar yɛɛ n’adwene sɛ ɔbɛtete mmerante no ma wɔasom wɔ n’ahemfie hɔ. Na mfe abiɛsa akyi no ɔbɛpaw wɔn mu nea ɔbɔ mmɔden sen biara no ma waboa no wɔ ne nsɛm a emu yɛ den ho dwumadi mu. Ná ɔhene pɛ sɛ mmerantewa no nya ahoɔden bere a wɔtete wɔn no. Enti ɔka kyerɛɛ ne nkoa sɛ wɔmma wɔn aduan pa ne nsa a wɔde ma ɔne n’abusuafo no ara bi.\nHwɛ aberantewa Daniel. Wunim asɛm a ɔreka akyerɛ Nebukadnesar nkoahene Aspenas? Daniel reka akyerɛ no sɛ ɔmpɛ sɛ odi nnuan pa a efi ɔhene pon so no bi. Nanso ɛhaw Aspenas. Ɔkae sɛ: ‘Ɔhene akyerɛ nea ɛsɛ sɛ mudi na monom. Sɛ moannya ahoɔden te sɛ mmerante a aka no a, ebia obekum me.’\nEnti Daniel kɔɔ onipa a na Aspenas de ɔne ne nnamfo baasa no ahyɛ ne nsa sɛ ɔnhwɛ wɔn so no nkyɛn. Ɔkae sɛ: ‘Yɛsrɛ wo, sɔ yɛn hwɛ dadu. Ma yɛn afumduan ne nsu. Na afei fa yɛn toto wɔn a wodi ɔhene aduan no ho.’\nWɔn so hwɛfo no penee so. Na dadu no twaam no, na Daniel ne ne nnamfo no honam aba wɔn ho asen mmerante a aka no nyinaa. Enti wɔn so hwɛfo no ma wɔkɔɔ so dii afumduan sen sɛ anka wobedi nea efi ɔhene no hɔ no.\nMfe abiɛsa awiei no wɔde wɔn nyinaa kɔɔ Nebukadnesar anim. Ɔne wɔn kasae no, ohui sɛ Daniel ne ne nnamfo baasa no bɔ mmɔden sen biara. Enti ɔma wɔboaa no ahemfie hɔ. Na bere biara a ɔhene no bisaa Daniel, Sadrak, Mesak ne Abednego asɛm no, na wɔn nimdeɛ boro n’asɔfo anaa anyansafo afoforo no biara de so mpɛn 10.\nHenanom ne mmerantewa baanan a wɔwɔ mfonini no mu no, na dɛn nti na wɔwɔ Babilon?\nAdwene bɛn na na Nebukadnesar afa wɔ mmerantewa baanan no ho, na ahyɛde bɛn na ɔde maa ne nkoa?\nƐdefa aduan ne anonne ho no, dɛn na Daniel bisae de maa ɔne ne nnamfo baasa no?\nSɛ wɔde Daniel ne ne nnamfo baasa no a wodii afumduan dadu no toto mmerantewa afoforo no ho a, na wɔte dɛn?\nƐyɛɛ dɛn na Daniel ne ne nnamfo baasa no bepuee ahemfie hɔ, na ɔkwan bɛn so na wɔbɔ mmɔden sen asɔfo ne anyansafo no?\nKenkan Daniel 1:1-21.\nSɛ yɛpɛ sɛ yetumi ko tia sɔhwɛ ne mmerɛwyɛ ahorow a, mmɔdenbɔ bɛn na ɛho hia? (Dan. 1:8; Gen. 39:7, 10; Gal. 6:9)\nAkwan bɛn so na ebia nnɛ wɔbɛsɔ mmabun ahwɛ anaa wɔbɛhyɛ sɛ wonni nea ebinom bu no sɛ ‘ahennuan’ no bi? (Dan. 1:8; Mmeb. 20:1; 2 Kor. 6:17-7:1)\nNtease bɛn na Bible kyerɛwtohɔ a ɛfa Hebrifo mmerantewa baanan no ho no boa yɛn ma yenya wɔ wiase nimdeɛ a yebenya ho? (Dan. 1:20; Yes. 54:13; 1 Kor. 3:18-20)


Onyankopɔn Din De Sɛn? Ɛsɛ sɛ Yɛbɔ Anaa?\nKENKAN WƆ Afrikaans Albanian Amharic Arabic Armenian Aymara Bengali Bicol Bislama Bulgarian Cambodian Catalan Cebuano Chichewa Chinese Mandarin (Simplified) Chinese Mandarin (Traditional) Chitonga Chitonga (Malawi) Chitumbuka Chuvash Cibemba Croatian Czech Danish Drehu Dutch Efik English Estonian Ewe Finnish French Ga Garifuna Georgian German Greek Guarani Gujarati Haitian Creole Hebrew Hiligaynon Hindi Hmong (White) Hungarian Igbo Iloko Indonesian Isoko Italian Japanese Kannada Kazakh Kikaonde Kikuyu Kiluba Kimbundu Kinyarwanda Kirghiz Kirundi Kisi Kisonge Kongo Korean Krio Kwangali Kwanyama Lingala Lithuanian Luganda Lunda Luo Macedonian Malagasy Malayalam Maltese Mam Marathi Maya Mazatec (Huautla) Mixe (North Central) Moore Myanmar Nahuatl (Central) Ndebele Ndonga Nepali Ngabere Norwegian Nzema Oromo Ossetian Otetela Pangasinan Papiamento (Aruba) Papiamento (Curaçao) Polish Portuguese Punjabi Quechua (Bolivia) Romanian Russian Sango Sepedi Serbian Serbian (Roman) Sesotho (Lesotho) Shona Silozi Sinhala Slovak Slovenian Spanish Sranantongo Swahili Swahili (Congo) Swedish Tagalog Tamil Tatar Telugu Thai Tigrinya Tiv Tlapanec Tshiluba Tsonga Tswana Turkish Twi Ukrainian Umbundu Urdu Venda Vietnamese Wallisian Wolaita Xhosa Zande Zulu\nWonim Onyankopɔn Din? Ɛyɛ a Wobɔ?\nWobɛtumi aka sɛ obi yɛ w’adamfo paa bere a wonnim ne din? Entumi nyɛ yie saa. Bulgariani baa bi a wɔfrɛ no Irina kaa sɛ, “Obiara nni hɔ a ɔbɛtumi aka sɛ Onyankopɔn yɛ n’adamfo bere a ɔnnim ne din.” Asɛm a ɛdi wei anim no maa yɛhuu sɛ Onyankopɔn pɛ sɛ ɔfa wo adamfoɔ. Enti ɔnam Bible no so aka akyerɛ wo sɛ: “Mene Yehowa; me din ne no.”—Yesaia 42:8.\nOnyankopɔn abɔ ne din akyerɛ wo wɔ Bible mu. Ɔse: “Mene Yehowa; me din ne no.”—Yesaia 42:8\nWohwɛ a ɛho hia Yehowa sɛ yɛbɛhu ne din na yɛabɔ? Wo deɛ hwɛ o, tete Hebri Twerɛnsɛm mu no, wɔde Hebri ntwerɛdeɛ nnan a wɔfrɛ no Tetragrammaton na ɛgyinaa hɔ maa Onyankopɔn din. Epue bɛyɛ 7,000, na ɛno ne din a ɛdɔɔso paa wɔ Bible mu. Enti nea ɛkyerɛ ara ne sɛ, Yehowa pɛ sɛ yɛhu ne din na yɛbɔ. *\nAnsa na nnipa mmienu bɛtumi afa adamfoɔ no, obiara hu ne yɔnko din. Enti wonim Onyankopɔn din?\nNanso ebia ebinom adwene bɛyɛ wɔn sɛ, adeɛ nyinaa so Tumfoɔ Nyankopɔn deɛ ɔyɛ kronkron, enti ɛnkyerɛ obuo sɛ wobɛbɔ ne din. Ampa, ɛnyɛ papa sɛ wobɛbɔ w’adamfo paa din basabasa, na saa ara nso na ɛnsɛ sɛ yɛbɔ Onyankopɔn din basabasa. Nea Yehowa pɛ ne sɛ wɔn a wɔdɔ no nyinaa bɛyi ne din ayɛ na wɔabɔ akyerɛ afoforɔ. (Dwom 69:30, 31; 96:2, 8) Kae sɛ Yesu kyerɛɛ n’akyidifoɔ sɛ wɔmmɔ mpaeɛ sɛ: “Yɛn Agya a wowɔ soro, wo din ho nte.” Yɛn nso yɛbɛtumi abɔ Onyankopɔn din akyerɛ nkurɔfoɔ de ate ne din ho. Sɛ yɛyɛ saa a, ɛbɛma yɛatumi afa no adamfoɔ.—Mateo 6:9.\nBible ma yɛhu sɛ “wɔn a . . . wɔdwene [Onyankopɔn] din ho” anaa ne din ho hia wɔn no, Onyankopɔn ani wɔ wɔn so. (Malaki 3:16) Sɛ obi yɛ saa a, Yehowa hyɛ bɔ sɛ: “Mɛbɔ ne ho ban, ɛfiri sɛ ɔnim me din. Ɔbɛfrɛ me, na me nso mɛgye ne so. Mɛgyina n’akyi ahohia da.” (Dwom 91:14, 15) Enti sɛ yɛpɛ sɛ yɛne Yehowa fa adamfoɔ a, ɛho hia paa sɛ yɛhu ne din na yɛbɔ.\n^ nky. 4 Onyankopɔn din no pue mpɛn pii wɔ Hebri Twerɛnsɛm anaa nea nkurɔfoɔ frɛ no Apam Dada no mu. Nanso, awerɛhosɛm ne sɛ, sɛ wofa Bible pii a, worenhu Onyankopɔn din no wom, efisɛ wɔn a wɔkyerɛɛ ase no de “Awurade” anaa “Onyankopɔn” ahyɛ Yehowa din anan. Sɛ wopɛ wei ho nsɛm pii a, hwɛ nhoma a wɔato din Dɛn na Bible Kyerɛkyerɛ Ankasa? no nkratafa 195-197. Yehowa Adansefoɔ na wɔtintimii.\nSɛ yɛbɔ mpaeɛ a, ɛkyerɛ sɛ yɛne Onyankopɔn rebɔ nkɔmmɔ, nanso yɛbɛyɛ dɛn atie no?


Rut a Bible ka ne ho asɛm, “Ɔbea Pa” | Suasua Wɔn Gyidi\nRUT buu nkotodwe wɔ atoko a wayɛ adwuma da mũ aboaboa ano no ho. Ná ɛrekɔ anwummere, enti na akuafo bebree fi afuw mu de wɔn ani akyerɛ Betlehem kurow a ɛda bepɔw so no. Yebetumi aka sɛ na Rut abrɛ efisɛ na wayɛ adwuma fi anɔpa abesi saa anwummere no. Nanso na onnyaee adwumayɛ, na okura abaa reboro atoko fi atoko nnua no ho. Ne nyinaa mu no, nneɛma kɔɔ yiye maa no saa da no a wanna annwen ho sɛ ɛbɛyɛ saa.\nNá nneɛma afi ase reyɛ yiye ama ababaa a ne kunu awu agya no yi anaa? Ná ɔde ne ho afam n’asebea Naomi aka ntam sɛ ɔne no bɛtena daa, na ɔde ne Nyankopɔn Yehowa bɛyɛ ne Nyankopɔn. Mmea akunafo baanu yi fi Moab na ɛbaa Betlehem, na ankyɛ na Moabni Rut hui sɛ nhyehyɛe fɛfɛɛfɛ bi wɔ Yehowa Mmara mu a wɔde boa ahiafo a wɔwɔ Israel a ebi sõ ahɔho mpo so. * Afei de na wahu sɛ Yehowa nkurɔfo a ɔde Mmara no maa wɔn no bi de ayɛ adwuma akyerɛ sɛ wotie Onyankopɔn na wɔwɔ ayamye. Ne nyinaa kaa ne koma a awerɛhow ahyɛ no ma no.\nWɔn a wɔde saa mmara no yɛɛ adwuma no biako ne Boas, abasiriwa sikani bi a n’afuw mu na Rut kɔsesaw nnɔbae ase no. Ɔkɔɔ hɔ no, Boas faa no sɛ ne ba. Ɛbɛyɛ sɛ Rut reyɛ adwuma nyinaa na n’ani agye ne tirim efisɛ ɔkaee nsɛm a Boas ka kyerɛɛ no no; Boas kamfoo no efisɛ na ɔrehwɛ ɔbaapanyin Naomi na na wabɛhwehwɛ hintabea wɔ nokware Nyankopɔn Yehowa ntaban ase.—Rut 2:11-13.\nNanso asetena bɛkɔ dɛn oo, ɛbɛkɔ dɛn oo, ɛno de na Rut nnim. Ɔhɔho hianiwa a onni kunu nni ba saa de, na ɔbɛyɛ dɛn atumi ahwɛ ne ho ahwɛ Naomi? Nnɔbae ase a ɔsesaw no ara bɛso wɔn anaa? Na ɔno ara nso ɛ, sɛ onyin a, hena na ɔbɛhwɛ no? Ntease wom sɛ saa nsɛm yi nyinaa bɛba n’adwenem. Ɛnnɛ wiase a sika ho ayɛ den yi mu no, adwennwen a ɛte saa da nnipa pii so. Sɛ yehu sɛnea Rut gyidi boaa no wɔ saa nsɛm no mu a, nneɛma pii wom a yebetumi asuasua.\nRut yeree ne ho hwɛɛ ne ho ne Naomi\nBere a Rut boroo nnɔbae no wie boaboaa ano no, ohui sɛ wanya atoko efa susude biako anaa lita 22. Ná ɛbɛyɛ olonka ason! Ebetumi aba sɛ ɔde guu ntama mu kyekyere soae wɔ ne ti so kɔɔ Betlehem bere a esum reba no.—Rut 2:17.\nBere a Naomi huu n’ase Rut no, n’ani gyee, na ebia atoko bebree a na ɛso no no yɛɛ no nwonwa. Aduan a Boas de maa adwumayɛfo no, Rut de bi baa fie sɛnea ɛbɛyɛ a ɔne n’asebea benya biribi kakra adi. Naomi bisae sɛ: “Ɛhe na wokɔsesaw nnɔbae nnɛ, na ɛhe na wokɔyɛɛ adwuma? Nhyira nka onipa a ɔdom wo no.” (Rut 2:19) Ná Naomi hwɛ nneɛma kɔ akyiri, enti ohui sɛ nneɛma bebree a Rut de bae no kyerɛ sɛ obi ada ayamye adi akyerɛ no.\nWɔn baanu no fii ase bɔɔ nkɔmmɔ, na Rut kaa Boas ayamye no nyinaa kyerɛɛ Naomi. Asɛm no kaa Naomi ma ɔkae sɛ: “Yehowa a ɔda adɔe adi kyerɛ ateasefo ne awufo no nhyira no.” (Rut 2:19, 20) Ohui sɛ Boas ayamye no fi Yehowa, efisɛ Yehowa na ɔde hyɛ n’asomfo komam ma wɔyɛ papa, na ɔhyɛ wɔn bɔ sɛ obetua wɔn ayamye no so ka. *—Mmebusɛm 19:17.\nNaomi ka kyerɛɛ Rut sɛ ontie Boas na ɔntoa so nsesaw nnɔbae ase wɔ Boas afuw mu na ɔnyɛ adwuma wɔ ne mmabaa no nkyɛn na atwafo no ankɔhaw no. Rut de n’afotu no yɛɛ adwuma. Afei nso “ɔkɔɔ so ne n’ase no tenae.” (Rut 2:22, 23) Saa nsɛm no ma yehu suban pa foforo bi nso wɔ Rut ho; saa suban no ne adɔe. Yɛhwɛ nea ɔyɛe no a, ɛma yebisa yɛn ho sɛ yɛn nso yɛn abusuafo ho hia yɛn, na yeyi yɛn yam boa yɛn adɔfo anaa? Yehowa ani mpa adɔe a ɛte saa so da.\nRut ne Naomi hyehyɛɛ wɔn ho nkuran na obiara boaa ne yɔnko\nEnti yebetumi afrɛ Rut ne Naomi sɛ abusua? Mmeae bi wɔ hɔ a, sɛ wɔka abusua “paa” a, gye sɛ wonya obi ne ne yere, wɔn babarima, wɔn babea, wɔn nananom ne nea ɛkeka ho. Nanso sɛ abusua bi mufo nnɔɔso anaa ade ahia wɔn sɛ dɛn koraa a, Naomi ne Rut asɛm no kae yɛn sɛ Yehowa asomfo betumi abue wɔn komam aboa ama anigye, ɔdɔ ne ayamye atena saa abusua no mu. W’ani sɔ w’abusua? Yesu ka kyerɛɛ n’asuafo no sɛ Kristofo asafo no betumi ayɛ abusua ama wɔn a wonni abusua no mpo.—Marko 10:29, 30.\nRut sesaw nnɔbae ase wɔ Boas afuw mu fi atokotwa bere, efi bɛyɛ April kosi awitwa bere, bɛyɛ June. Nna kakra twaam no, Naomi dwen ho sɛ dɛn koraa na obetumi ayɛ ama n’ase. Bere a na wɔwɔ Moab no, na Naomi nim yiye paa sɛ ɔrentumi nyɛ hwee mfa mmoa Rut mma onnya kunu foforo. (Rut 1:11-13) Nanso seesei de, na n’adwene aba biribi so. Ɔkɔɔ Rut nkyɛn kɔka kyerɛɛ no sɛ: “Me ba, ɛsɛ sɛ mehwehwɛ homebea ma wo, na asi wo yiye.” (Rut 3:1) Saa bere no, na ɛyɛ amammerɛ sɛ awofo hwehwɛ kunu ma wɔn mma, na na Naomi de Rut ayɛ ne ba koraa. Ná ɔpɛ sɛ onya “homebea” ma Rut, kyerɛ sɛ, ɔpɛ sɛ onya ahotɔ ne bammɔ wɔ ne kunu fie. Enti dɛn na na Naomi bɛyɛ?\nBere a edi kan a Rut kaa Boas ho asɛm kyerɛɛ Naomi no, Naomi kae sɛ: “Ɔbarima no yɛ yɛn ho nipa. Ɔyɛ obusuani a obetumi agye yɛn.” (Rut 2:20) Ná ɛno kyerɛ dɛn? Onyankopɔn Mmara a ɔde maa Israelfo no, na nhyehyɛe bi wom ma mmusua a ohia anaa wɔn biribi awu ama wɔakɔ ahokyere mu. Sɛ ɔbea anwo na ne kunu wu a, etumi teetee no paa, efisɛ ɛbɛma ne kunu din ayera koraa a wɔrenkae no bio da. Nanso Onyankopɔn Mmara no maa kwan sɛ ɔbarima no nuabarima betumi aware okunafo no sɛnea ɛbɛyɛ a ɔbɛwo ama ne kunu a wawu no din atena hɔ na abɔ abusua no agyapade nso ho ban. *—Deuteronomium 25:5-7.\nNaomi de ho adwene bi bae. Fa w’ani bu sɛnea ɛbɛyɛ Rut nwonwa bere a n’ase no kaa ho asɛm kyerɛɛ no no. Ɛbɛyɛ sɛ na Mmara a ɛwɔ Israel no da so yɛ ade foforo ma Rut, na na amammerɛ no bebree nso yɛ no foforo. Sɛ saa na ɛte mpo a, na obu Naomi paa, enti ɔyɛɛ aso tiee biribiara a ɔka kyerɛɛ no. Nea Naomi kae sɛ Rut nyɛ no, na ne yɛ bɛyɛ den ama no na na ebetumi ayɛ fɛre anaa ebetumi mpo akɔfa animguase abrɛ no. Nanso Rut penee so. Ɔde ahobrɛase kae sɛ: “Nea woaka biara mɛyɛ.”—Rut 3:5.\nƐtɔ mmere bi a etumi yɛ den ma mmabun sɛ wobetie mpanyimfo a wɔn adwenem abue afotu. Ɛnyɛ den sɛ wɔbɛka sɛ ɔhaw a mmabun fa mu no, mpanyimfo nte ase. Ahobrɛase a Rut de tiei no ma yehu sɛ, sɛ yetie nyansasɛm a mpanyimfo a wɔdɔ yɛn na yɛn asɛm hia wɔn de ma yɛn no a, ɛbɛboa yɛn paa. Enti afotu bɛn na Naomi de maa Rut, na ɔno nso tiei no, ɛboaa no anaa?\nSaa anwummere no, Rut kɔɔ awiporowbea hɔ. Ɛhɔ yɛ asase a ɛso da so a wɔaboro hɔ ama ɛhɔ ayɛ denneennen. Ɛhɔ na na akuafo pii de wɔn nnɔbae kɔ kɔporow na wohuw so. Ná ɛtaa yɛ bepɔw so baabi a mframa bɔ denneennen anwummere. Nea ɛbɛyɛ a ntɛtɛw no befi nnɔbae no ho no, na adwumayɛfo no de adinam ne apaawa saw nnɔbae no ne ntɛtɛw no nyinaa tow kɔ wim, na mframa huw ntɛtɛw no kɔ ma nnɔbae no begu fam.\nBere a adwuma no rekɔ awiei anwummere no, Rut de n’ani too fam hwɛɛ nneɛma. Boas kɔhwɛɛ wɔn a na wɔrehuw atoko so no, na eduu baabi no, na ayɛ bebree sum hɔ. Boas de anigye didi wiei no, ɔdaa atoko no akyi. Ɛbɛyɛ sɛ edu otwa bere a, na akuafo taa da wɔn nnɔbae ho sɛnea ɛbɛyɛ a akorɔmfo mmewia anaa afowfo mmɛfow. Bere a Rut hui sɛ Boas rekɔda no, ohui sɛ bere aso sɛ ɔde Naomi asɛm no yɛ adwuma.\nNá Rut koma atu de, nanso ɔyɛɛ kodɛɛ kɔɔ Boas nkyɛn. Ohui sɛ Boas ada hatee. Enti sɛnea Naomi kae no, Rut koyii ne nan ho ntama daa hɔ twɛnee. Rut kɔɔ so twɛnee. Ɔtwɛn twɛn twɛnee no, afei Boas fii ase dannan ne ho. Esiane sɛ na awɔ de no nti, ɔtwee ne mu sɛ ɔrekata ne nan ho bio. Nanso ohui sɛ obi da ne nan ase. Asɛm no kenkan sɛ: “Ɔbɛhwɛ a, ɔbea bi na ɔda n’anafo yi!”—Rut 3:8.\nObisaa no sɛ: “Hena ni?” Ebetumi aba sɛ bere a Rut rema mmuae no na ne nne repopow. Obuae sɛ: “Ɛyɛ me, w’afenaa Rut; trɛw wo ntama mu kata w’afenaa so, efisɛ woyɛ abusua mu ogyefo.” (Rut 3:9) Nnɛɛmmafo bi pɛ sɛ wɔkyerɛ sɛ Rut kasa ne ne nneyɛe no kyerɛ sɛ na okura adwemmɔne. Nanso ɛyɛ a na wɔn werɛ afi nneɛma abien bi. Nea edi kan no, na ɛyɛ ɛhɔfo amammerɛ, enti nea Rut yɛe no, na ɛnyɛ nwonwa. Nea ɛwom ara ne sɛ, ɛnnɛ de, saa amammerɛ no atwam. Enti ɛyɛ mfomso sɛ obi de bɛtoto nea ɛrekɔ so nnɛ no ho aka sɛ na Rut wɔ adwemmɔne. Nea ɛto so abien, nea Boas yɛe no ma yehu sɛ na Rut bu bra pa ma enti Boas kamfoo no paa.\nBoas kasae, na sɛnea ɔtɔɔ ne bo ase kasae no maa Rut nyaa awerɛkyekye. Boas kae sɛ: “Yehowa nhyira wo, me ba. Adɔe a woada no adi nnɛ yi sen kan de no koraa, efisɛ woankodi mmerante akyi, sɛ́ wɔyɛ ahiafo anaa asikafo.” (Rut 3:10) “Kan de no” yɛ adɔe a Rut yɛɛ Naomi sɛ odii n’akyi baa Israel na ɔrehwɛ no nso. “Nnɛ yi” de no nso yɛ nea na asi saa da no a Boas rekasa no. Boas hui sɛ ababaa a ɔte sɛ Rut de, anka aberante na ɔbɛware no, sɛ ebia ɔwɔ sika anaa onni bi. Mmom no, na ɔpɛ sɛ ɔyɛ Naomi ne Naomi kunu a wawu no nyinaa adɔe na amma ɔbarima no din anyera wɔ n’abusua mu. Ɛnyɛ nwonwa koraa sɛ sɛnea ababaa no tuu ne ho mae no kaa Boas koma saa.\nBoas toaa so sɛ: “Afei me ba, nsuro. Nea wobɛka biara mɛyɛ ama wo, efisɛ kurom hafo nyinaa nim sɛ woyɛ ɔbea pa.” (Rut 3:11) Boas ani gyee ho sɛ ɔbɛware Rut. Ebetumi aba sɛ anyɛ Boas nwonwa pii sɛ ɔka kyerɛɛ no sɛ ɔmmɛyɛ ogyefo mma wɔn. Nanso na Boas yɛ ɔtreneeni, enti wannwen ɔno ara ne ho anyɛ nea ɔpɛ kɛkɛ. Ɔka kyerɛɛ Rut sɛ ogyefo bi wɔ hɔ a ɔbɛn Naomi kunu a wawu no sen ɔno Boas. Enti, na Boas bedi kan akohu saa barima no ahwɛ sɛ ɔbɛpɛ sɛ ɔware Rut anaa.\nBoas ka kyerɛɛ Rut sɛ ɔnna hɔ ntwɛn nkosi sɛ anim bɛtetew kakra na afei wayɛ kodɛɛ akɔ sɛnea ɛbɛyɛ a obiara renhu sɛ waba hɔ. Ná ɔmpɛ sɛ ɔne Rut anim begu ase, efisɛ anhwɛ a ebinom bedwen sɛ ɔne no abu brabɔne. Rut daa ɔbarima no nan ase bio, na saa bere yi de ɛbɛyɛ sɛ na onsuro bio efisɛ na papa no adom no atie n’abisade. Enti bere a anim nnya ntetewee no, Boas sesaw atoko bebree guu Rut ntama mu, na Rut san kɔɔ Betlehem.\nWutumi hu sɛ Rut bɛkaakae nsɛm a Boas ka kyerɛɛ no no ama n’ani agye efisɛ ɔkae sɛ obiara nim sɛ ɔyɛ “ɔbea pa”! Biribiara kyerɛ sɛ sɛnea na wayi ne komam pɛ sɛ ohu Yehowa na ɔsom no no nti na wɔkaa ne ho asɛmpa saa no. Afei nso na wayi ayamye akyerɛ Naomi ne ne nkurɔfo akyerɛ sɛ odwen wɔn ho, na wayɛ krado nso sɛ ɔbɛsesa n’akwan adi amammerɛ a onnim akyi. Sɛ yesuasua Rut gyidi a, yɛbɛbɔ mmɔden akyerɛ obu kɛse ama nkurɔfo ne akwan a wɔfa so yɛ nneɛma ne wɔn amammerɛ. Sɛ yɛyɛ saa a, yɛn nso nkurɔfo bɛbɔ yɛn din pa sɛnea wɔfrɛɛ no “ɔbea pa” no.\nBere a Rut koduu fie no, Naomi bisaa no sɛ: “Me ba, wuni?” Ɛbɛyɛ sɛ na esum wom nti na Naomi bisaa saa no. Ebetumi nso aba sɛ na Naomi pɛ sɛ ohu sɛ Rut da so ara yɛ ababaa kunafo a onim no no anaa wanya anidaso sɛ obi rebɛware no. Rut kaa nea esii ɔne Boas ntam nyinaa kyerɛɛ n’ase ntɛm pa ara. Afei nso ɔde atoko pii a Boas de maa no sɛ ɔmfa mma Naomi no nso maa no. *—Rut 3:16, 17.\nNaomi kaa nyansasɛm kyerɛɛ Rut sɛ ɔnnkɔsesaw nnɔbae ase na mmom ɔnyɛ dinn ntena fie saa da no. Ɔmaa Rut nyaa awerɛhyem sɛ: “Ɔbarima no ho rentɔ no kosi sɛ obedi asɛm no ho dwuma awie nnɛ.”—Rut 3:18.\nNea Naomi ka faa Boas ho no, na ɛyɛ nokware. Boas kɔɔ kurow no pon ano baabi a kurow no mu mpanyimfo taa hyia no, na ɔtwɛn wɔ hɔ kosii sɛ Naomi kunu busuani a ɔbɛn no paa no betwaam. Boas to maa no wɔ adansefo anim sɛ ɔnware Rut mfa nyɛ ogyefo mma wɔn. Nanso wampene, na ɔkae sɛ, sɛ ɔyɛ saa a ɛbɛsɛe ɔno ara n’agyapade. Afei Boas kae wɔ adansefo no anim wɔ kurow pon no ano sɛ ɔbɛyɛ ogyefo atɔ Naomi kunu Elimelek a wawu no agyapade na waware Rut a na ɔware Elimelek ba Malon no. Boas kae sɛ ɔpɛ sɛ ɔyɛ saa “na ama owufo no din aba n’agyapade so.” (Rut 4:1-10) Ná Boas yɛ treneeni a odwen afoforo ho paa.\nBoas waree Rut. Ɛno akyi no, Bible ka sɛ: “Yehowa ma onyinsɛnee na ɔwoo ɔbabarima.” Betlehem mmea no hyiraa Naomi na wɔkamfoo Rut sɛ ɔsom bo ma Naomi sen mmabarima baason. Yɛabehu sɛ Rut babarima no mu na Ɔhenkɛse Dawid fi bae. (Rut 4:11-22) Dawid nso mu na Yesu Kristo fi bae.—Mateo 1:1. *\nYehowa hyiraa Rut efisɛ ne mu na Mesia no fi bae\nNaomi boaa Rut ma ɔtetee abofra no te sɛ ɔno ara ne ba, na Onyankopɔn hyiraa wɔn baanu nyinaa. Mmea baanu yi asetena mu nsɛm kae yɛn sɛ wɔn a wɔde ahobrɛase hwɛ wɔn ho nnipa na wɔne Yehowa Nyankopɔn nkurɔfo a wapaw wɔn bom som no no, n’ani mpa wɔn mu biara so. N’anokwafo a wɔwɔ din pa te sɛ Rut no, n’ani mpa wɔn so da, na ɔbɛma wɔn akatua nso.\n^ nky. 4 Hwɛ asɛm a wɔato din “Suasua Wɔn Gyidi—‘Baabi a Wobɛkɔ no, Ɛhɔ na Mɛkɔ.’” Ɛwɔ July 1, 2012 Ɔwɛn-Aban no mu.\n^ nky. 10 Sɛnea Naomi kae no, ɛnyɛ ateasefo nkutoo na wonya Yehowa ayamye so mfaso; ɛsõ awufo nyinaa so bi. Ná Naomi ahwere ne kunu ne ne mmabarima baanu. Ná Rut nso ahwere ne kunu. Wutumi hu sɛ na mmarima baasa no wu ama mmea baanu no ahwere ade paa. Enti sɛ obi yi ayamye kyerɛ Naomi ne Ruth a, ɛte sɛ nea ɔreyi ayamye akyerɛ saa mmarima no, efisɛ wɔte ase a, anka wɔbɛhwɛ mmea no.\n^ nky. 15 Hokwan a wɔde ware okunafo a ɔte saa no, na wodi kan de ma nea wawu no nuabarimanom, na sɛ anyɛ yiye a ansa na wɔde ama n’abusuafo mmarima foforo a wɔbɛn no paa. Saa ara nso na na wɔyɛ n’agyapade.—Numeri 27:5-11.\n^ nky. 28 Boas maa Rut atoko asusude asia a wɔankyerɛ ade pɔtee a ɔde susuwii. Ebetumi aba sɛ, sɛnea wɔde nna asia yɛɛ adwuma na wɔhomee da a ɛto so ason no, na ɔde reka biribi akyerɛ Rut sɛ brɛ a wabrɛ wɔ ne kunayɛ mu no, ɛrenkyɛ na wanya “home” wɔ ne kunu fie. Ebetumi nso aba sɛ apaawa asusude asia na Boas de maa no, na nea Rut betumi asoa ara ne no.\n^ nky. 31 Mmea baanum pɛ na Bible bɔ wɔn din sɛ wɔn aseni ne Yesu, na Rut ka ho. Obiako nso ne Boas maame Rahab. (Mateo 1:3, 5, 6, 16) Ɔne Rut nyinaa, na wɔnyɛ Israelfo.


Leviticus 7 | Intanɛt So Bible| Wiase Foforɔ Nkyerɛaseɛ\nAfɔrebɔ ahorow ho akwankyerɛ (1-21)\nAfodi afɔre (1-10)\nAsomdwoe afɔre (11-21)\nƐnsɛ sɛ wodi srade anaa mogya (22-27)\nAsɔfo no kyɛfa (28-36)\nAfɔre ahorow no ho nsɛm a etwa to (37, 38)\n7 “‘Afodi afɔre no ho mmara ni:+ Ɛyɛ ade kronkron paa. 2 Baabi a wokum aboa a wɔde bɔ ɔhyew afɔre no, ɛhɔ ara na wobekum aboa a wɔde no bɛbɔ afodi afɔre no, na wɔde ne mogya+ bɛpete afɔremuka no so ahyia.+ 3 Ma ɔsɔfo no* nyi ne srade nyinaa,+ ne dua a adɔ srade no, ne ne nsono ho srade, 4 ne asaabo abien no ne ɛho srade a ɛbɛn n’asen no. Onyi mmerɛbo no ho srade nka asaabo no ho.+ 5 Ma ɔsɔfo no nhyew wɔ afɔremuka no so sɛ afɔre a wɔde ogya hyew ma Yehowa.+ Ɛyɛ afodi afɔre. 6 Mmarima a wɔyɛ asɔfo no nyinaa tumi we bi.+ Ɛsɛ sɛ wɔwe wɔ baabi a ɛhɔ yɛ kronkron. Ɛyɛ ade kronkron paa.+ 7 Afodi afɔre no, ɛho mmara te sɛ bɔne ho afɔre de no. Ɛyɛ ɔsɔfo a ɔbɛbɔ afɔre de apata bɔne no dea.+ 8 “‘Sɛ obi de aboa brɛ ɔsɔfo no sɛ ɔmfa mmɔ ɔhyew afɔre a, aboa no nhoma+ bɛyɛ ɔsɔfo no dea. 9 “‘Aduan biara a wɔbɛtõ wɔ fononoo mu anaa wɔbɛkyew wɔ ɔsɛn mu anaa wɔbɛtõ wɔ apampaa so+ de abɔ afɔre no, ɛbɛyɛ ɔsɔfo a ɔbɔɔ afɔre no kyɛfa; ɛyɛ ne dea.+ 10 Nanso sɛ wɔde esiam a wɔde ngo afra+ anaa nea hwee mfra mu+ ba sɛ wɔmfa mmɔ aduan afɔre a, ɛbɛyɛ Aaron mma no dea; wɔbɛkyɛ no pɛ. 11 “‘Afei sɛ obi de biribi rebɛbɔ asomdwoe afɔre ama Yehowa a, ɛho mmara ni:+ 12 Sɛ ɔde rebɛda ase a,+ ɔmfa ngo mfɔtɔw esiam nyɛ paanoo a mmɔkaw* nnim a ɛte sɛ kawa, na ɔnyɛ paanoo ntraantraa a mmɔkaw nnim mfa ngo nsra ho. Afei ɔmfa ngo mfra esiam muhumuhu mfɔtɔw no yiye mfa nyɛ paanoo a ɛte sɛ kawa. Ɔmfa eyinom nka n’aseda afɔre no ho. 13 Ɔmfa paanoo a mmɔkaw wom a ɛte sɛ kawa nka n’afɔrebɔde no ne nea ɔde rebɛbɔ asomdwoe afɔre no ho mmra sɛ aseda afɔre. 14 Ɔde emu biara bi bɛma Yehowa sɛ afɔrebɔde kronkron. Ɛbɛyɛ ɔsɔfo a ɔde asomdwoe afɔrebɔde no mogya bɛpete afɔremuka no so no dea.+ 15 Ɛda a ɔbɛbɔ asomdwoe afɔre a wɔde yɛ aseda afɔre no, saa da no ara na ɛsɛ sɛ ɔwe ɛho nam no. Ɛnsɛ sɛ ogyaw bi ma ade kye so.+ 16 “‘Sɛ bɔhyɛ afɔre+ anaa ayamye afɔre+ na ɔde aboa no rebɛbɔ a, ma ɔnwe no da a ɔde no bɛbɔ afɔre no, na sɛ ebi ka ma ade kye so a, ɛno nso obetumi awe. 17 Nanso sɛ edi nnansa na nam no bi da so wɔ hɔ a, wɔmfa ogya nhyew.+ 18 Sɛ ɛba sɛ aboa a wɔde bɔɔ asomdwoe afɔre no nam no bi ka ma edi nnansa na obi we a, nea ɔde bae no rennya nhyira biara; wabrɛ agu. Ɛyɛ atantanne, na obiara* a ɔbɛwe bi no benya ne bɔne so akatua.+ 19 Sɛ nam ka biribi a ɛho ntew a, ɛnsɛ sɛ obiara we. Wɔmfa ogya nhyew. Ɛnam a ɛho tew de, obiara a ne ho tew betumi awe bi. 20 “‘Aboa a wɔde bɔ asomdwoe afɔre ma Yehowa no, sɛ obi* a ne ho agu fĩ we ne nam no bi a, wonkum saa onipa no.*+ 21 Sɛ obi* ho ka biribi a ɛho ntew, te sɛ onipa a ne ho ntew,+ aboa a ne ho ntew,+ anaa biribiara a ɛho ntew a ɛyɛ akyiwade,+ na sɛ ɔwe aboa a wɔde rebɔ asomdwoe afɔre ama Yehowa no nam no bi a, wonkum saa onipa no.’”* 22 Yehowa toaa so ka kyerɛɛ Mose sɛ: 23 “Ka kyerɛ Israelfo sɛ, ‘Munnni nantwi anaa oguan ba anaa apɔnkye srade+ biara. 24 Sɛ mokɔto sɛ aboa bi awu anaasɛ aboa foforo akum no a, mubetumi de ne srade ayɛ biribiara a mopɛ, nanso monhwɛ na moanni bi da.+ 25 Sɛ obi de aboa reba ama wɔde ogya ahyew abɔ afɔre ama Yehowa, na sɛ odi ne srade a, wonkum saa onipa no.* 26 “‘Baabiara a mobɛtena no, munnni mogya+ biara. Munnni anomaa anaa aboa foforo biara mogya. 27 Obiara* a obedi mogya no, wonkum saa onipa no.’”*+ 28 Yehowa san ka kyerɛɛ Mose sɛ: 29 “Ka kyerɛ Israelfo sɛ, ‘Obiara a ɔbɛbɔ asomdwoe afɔre ama Yehowa no, ɔmfa n’asomdwoe afɔrebɔde no bi mma Yehowa.+ 30 Ma ɔno ankasa mfa srade+ no nka aboa no koko ho mmɛbɔ afɔre a wɔde ogya hyew ma Yehowa. Ɔmfa nka aboa no koko ho na onhim no sɛ ohim afɔre+ wɔ Yehowa anim. 31 Ma ɔsɔfo no nhyew srade no wɔ afɔremuka no so.+ Aboa no koko no de, ɛbɛyɛ Aaron ne ne mma dea.+ 32 “‘Momfa aboa a mode bɛbɔ asomdwoe afɔre no nan nifa a ɛwɔ akyi no mma ɔsɔfo no sɛ afɔrebɔde kronkron.+ 33 Aaron mma no mu nea ɔde asomdwoe afɔrebɔde no mogya ne ne srade bɛbɔ afɔre no, ɔno na aboa no nan nifa no bɛyɛ ne kyɛfa.+ 34 Sɛ Israelfo no bɔ asomdwoe afɔre a, megye aboa no koko a wohim no ne ne nan a ɛyɛ afɔrebɔde kronkron no ama ɔsɔfo Aaron ne ne mma. Ɛyɛ ahyɛde a ɛbɛtena hɔ daa ama Israelfo.+ 35 “‘Ɛda a wɔde Aaron ne ne mma bae sɛ wɔmmɛyɛ Yehowa asɔfo no,+ eyi na woyi fii afɔre a wɔde ogya hyew ma Yehowa no mu sɛ ɛnyɛ wɔn kyɛfa. 36 Ɛda a woyii wɔn fii Israelfo mu sraa wɔn ngo+ no, eyi na Yehowa hyɛɛ mmara sɛ wɔmfa mma wɔn sɛ wɔn kyɛfa. Ɛyɛ ahyɛde a wobedi so daa wɔ wɔn awo ntoatoaso nyinaa mu.’” 37 Eyi ne afɔre a edidi so yi ho mmara: ɔhyew afɔre,+ aduan afɔre,+ bɔne ho afɔre,+ afodi afɔre,+ afɔre a wɔbɔ de hyɛ obi sɔfo,+ ne asomdwoe afɔre.+ 38 Eyi ne ahyɛde a Yehowa de maa Mose wɔ Sinai Bepɔw so,+ ɛda a ɔkae sɛ Israelfo mfa wɔn afɔrebɔde mmrɛ Yehowa wɔ Sinai sare so no.+\n^ Ebetumi nso akyerɛ, “nea ɔrebɛbɔ afɔre no.”\n^ Anaa “wontwa saa ɔkra no mfi ne nkurɔfo mu nkyene.”\n^ Anaa “wontwa saa onipa no mfi ne nkurɔfo mu nkyene.”


Wɔkɔ So Kyekye Yehowa Adansefo a Wɔwɔ Russia De Wɔn Gu Afiase | JW.ORG Amanneɛbɔ\nKENKAN WƆ Afrikaans Albanian American Sign Language Armenian Azerbaijani Chichewa Chinese Cantonese (Simplified) Chinese Cantonese (Traditional) Chinese Mandarin (Simplified) Chinese Mandarin (Traditional) Croatian Czech Danish Dutch English Estonian Fijian Finnish French Georgian German Greek Hebrew Hungarian Iloko Indonesian Italian Japanese Kinyarwanda Kirghiz Korean Korean Sign Language Lithuanian Malagasy Malay Myanmar Norwegian Polish Portuguese Portuguese (Portugal) Romanian Russian Serbian Serbian (Roman) Slovak Slovenian Spanish Swahili Swedish Tagalog Thai Turkish Twi Ukrainian Uzbek Uzbek (Roman) Vietnamese Yoruba Zulu\nOctober 2018 mu no, polisifo bɔ wuraa afie bɛboro 30 mu wɔ Russia atɔe fam. Wɔkyeree mmarima nsia ne mmea mmienu a wɔyɛ Yehowa Adansefo efisɛ aban no se wotutu ɔman ase. Wɔde wɔn koguu afiase bere na wonnii wɔn asɛm. Seesei, anuanom mmarima ne mmea 25 na wɔn ho nni asɛm nso wɔde wɔn agu afiase, na anuanom 18 nso de, wɔahyɛ sɛ mma wommpue mfi baabi a wɔte no.\nOctober 7, Sychyovka, Smolensk Mantam—Polisifo ne asraafo bi a wɔde nneɛma ahyehyɛ wɔn anim bɔ wuraa afie nnan mu kɔhwehwɛɛ hɔ, na wɔkyeree anuanom mmea mmienu. Baako din de Nataliya Sorokina, wadi mfe 43. Baako nso din de Mariya Troshina, wadi mfe 41. Nnanu akyi no, Leninsky Mantam Kɔɔto no de yɛn nuanom mmea no too afiase sɛ anka wobedi wɔn asɛm November 19, 2018. Nanso eduu November 16, 2018 no, Leninsky Mantam Kɔɔto no san de abosome mmiɛnsa kaa ho. Enti February 19, 2019 na wobedi wɔn asɛm.\nOctober 9, Kirov, Kirov Mantam—Anyɛ yiye koraa no afie 19 na wɔbɔ wuraa mu kɔhwehwɛɛ hɔ. Wɔkyeree asafo mu mpanyimfo nnum. Akyiri yi wɔde wɔn koguu afiase bere a na wonnii wɔn asɛm. Wɔn mu nnan (Maksim Khalturin, Vladimir Korobeynikov, Andrey Suvorkov, ne Evgeniy Suvorkov) yɛ Russiafo, na baako a ne din de Andrzej Oniszczuk fi Poland. Enti Dennis Christensen a ofi Denmark da nkyɛn a, Onua Oniszczuk ne onipa ɔto so mmienu a omfi Russia, ne ho nni asɛm, nanso ne gyidi nti wɔakyere no.\nOctober 18, Dyurtyuli, Republic of Bashkortostan—Anyɛ yiye koraa no, polisifo bɔ wuraa afie 11 mu kɔhwehwɛɛ hɔ na wogyee sika, kaad a wɔde yi sika wɔ sikakorabea, mfoni, nkrataa, kɔmputa, SIM kaad, ne fon ahorow. Wɔkyeree asafo mu panyin a ne din de Anton Lemeshev. Akyiri yi wɔde no too afiase abosome mmienu bere a na wonnii n’asɛm. October 31, 2018 no, woyii no fii afiase maa ɔkɔɔ fie. Nanso wɔahyɛ sɛ, ɛnsɛ sɛ opue fi fie hɔ kɔ baabiara.\nƐwom sɛ anuanom a aka a wɔwɔ Russia no, wɔn nso polisifo betumi abɔ awura wɔn afie agye wɔn nneɛma, nanso wɔkɔ so bɔ mpae ma wɔn nuanom a wɔn ho aka no, na wɔma wɔne wɔn mmusua nya nea wohia. Kosi sɛ ɔhaw yi nyinaa to betwa no, anuanom a wɔwɔ wiase nyinaa bɛkɔ so de nkotɔsrɛ akɔ Yehowa anim ama wɔn nuanom a wɔwɔ Russia no na wɔabɔ ebinom mpo din wɔ wɔn mpaebɔ mu.—Efesofo 6:18.\nShare Share Wɔkɔ So Kyekye Yehowa Adansefo a Wɔwɔ Russia De Wɔn Gu Afiase\nAtumfo a Wɔwɔ Russia Se, Yehowa Adansefo Wɔ “Akode” a “Wɔde Bɔ Ɔman”


Nnwom 79 NA-TWI - Ɔmannyina mpaebɔ - O Onyankopɔn, - Bible Gateway\nNnwom 78Nnwom 80\nNnwom 79 Nkwa Asem (NA-TWI)\n79 O Onyankopɔn, abosonsomfo akyɛ w’asase afa. Wɔagu wo fi kronkron no ho fi ama Yerusalem adan amamfo. 2 Wogyaw wo nkurɔfo amu maa apete; wo nkoa amu, wogyaw maa wuram mmoa sɛ wɔnwe. 3 Wohwiee wo nkurɔfo mogya gui sɛ nsu. Mogya hwie gui sɛ nsu wɔ Yerusalem na obi anka a obesie awufo no. 4 Aman a atwa yɛn ho ahyia no kasa tia yɛn; wɔserew yɛn, di yɛn ho fɛw.


אגרת פולוס הראשונה אל-טימותיוס 2 HHH - 1 Timoteo 2 ASCB\nMpaeɛbɔ Ho Akwankyerɛ\n1Mʼafotuo ne sɛ, deɛ ɛdi ɛkan no, mehyɛ mo sɛ monsrɛ, mommɔ mpaeɛ, mommisa na monna Onyankopɔn ase mma nnipa nyinaa; 2monyɛ saa ara mma ahemfo ne wɔn a tumi hyɛ wɔn nsa nyinaa na yɛatumi atena ase asomdwoeɛ mu wɔ onyamesom ne suban pa mu. 3Yei yɛ, na ɛsɔ Onyankopɔn a ɔyɛ Agyenkwa a 4ɔpɛ sɛ wɔgye nnipa nyinaa nkwa na wɔhunu nokorɛ no ani. 5Onyankopɔn baako ne ntamgyinafoɔ baako a ɔka Onyankopɔn ne nnipa bom no, ɔno ne Kristo Yesu no. 6Ɔno na ɔde ne ho bɔɔ afɔdeɛ de gyee nnipa nyinaa nkwa no. Yei yɛ adansedie a ɛbaa ɛberɛ a ɛsɛ mu sɛ Onyankopɔn pɛ sɛ wɔgye nnipa nyinaa nkwa. 7Ɛno enti na wɔsomaa me sɛ ɔsomafoɔ ne amanamanmufoɔ ɔkyerɛkyerɛfoɔ sɛ menni gyidie ne nokorɛ no ho adanseɛ. Merenni atorɔ, mereka nokorɛ!\n8Mehwehwɛ sɛ nnipa a wɔwɔ ewiase afanan nyinaa de akoma a emu teɛ bɛma wɔn nsa so, na wɔabɔ mpaeɛ. 9Afei, mehwehwɛ sɛ mmaa bɛbrɛ wɔn ho ase na wɔafa ɛkwan a ɛfata so asiesie wɔn ho. Ma wɔmmɔ wɔn ti sɛ mmaa ahobrɛasefoɔ; mma wɔmmfa sika anaa adwinneɛ anaa ntadeɛ a ne boɔ yɛ den nsiesie wɔn ho. 10Na mmom, ɛsɛ sɛ wɔda adwuma pa a ɛfata mmaa adi sɛ mmaa a wɔyɛ nyamesomfoɔ.\n11Ɛsɛ sɛ mmaa de kommyɛ ne ahobrɛaseɛ sua adeɛ. 12Memma mmaa ho ɛkwan sɛ wɔnkyerɛkyerɛ anaasɛ wɔnnya mmarima so tumi. Ɛsɛ sɛ wɔyɛ komm. 13Ɛfiri sɛ, wɔbɔɔ Adam ansa na wɔrebɔ Hawa. 14Na ɛnyɛ Adam na wɔdaadaa no. Ɔbaa no na wɔdaadaa no ma ɛnam so maa ɔbuu Onyankopɔn mmara so. 15Na sɛ ɔbaa tena ase gyidie, ɔdɔ, kronnyɛ ne ahobrɛaseɛ mu a ɔbɛwo asomdwoeɛ mu.\nASCB : 1 Timoteo 2


Nnwom 56 - Nkwa Asem (NA-TWI) | Biblica\nNnwom 56 - Nkwa Asem (NA-TWI)\nSelect chapter 56\nOnyankopɔn mu ahotoso mpaebɔ\n1Hu me mmɔbɔ, O Onyankopɔn, efisɛ, mewɔ ɔtaa ase; m’atamfo taa me bere nyinaa. 2 Efi anɔpa kosi anadwofa nyinaa, m’atamfo ba me so. Dodow no ara ko tia me.\n3 Sɛ mebɔ hu a, O Awurade Tumfoɔ, mede me ho to wo so. 4 Mede me ho to Onyankopɔn so enti minsuro. Mekamfo no wɔ nea wahyɛ ho bɔ no ho. Ɛdɛn na ɔdasani teta betumi ayɛ ama me? 5 M’atamfo haw me da mu no nyinaa. Bere biara, wɔfa adwene a wɔnam so bepira me! 6 Wɔboa wɔn ho ano wɔ nkokoam hwɛ biribiara a meyɛ pɛ sɛ wokum me. 7 Twe wɔn aso, O Onyankopɔn, wɔ wɔn amumɔyɛ ho. Di saa nnipa no so wɔ w’abufuw mu.\n8 Wunim ɔhaw a mewɔ mu. Woabu me nusu a agu ano. Wonhyehyɛɛ no wo nhoma mu?\n9 Ɛda a misu frɛ wo no, ɛda no na wobɛma m’atamfo asan wɔn akyi. Minim eyi; Onyankopɔn wɔ m’afa. 10 Awurade a mekamfo ne bɔhyɛ no. 11 Ne mu na me gyidi wɔ enti merensuro. Ɛdɛn na ɔdasani teta betumi ayɛ ama me? 12 O Onyankopɔn, mede nea mahyɛ wo ho bɔ no bɛma wo. Mɛbɔ wo aseda afɔre 13 efisɛ, woagye me afi owu ne nkogu mu. Enti menam Onyankopɔn anim wɔ hann a ɛhyerɛn wɔ ateasefo so no mu.\nNA-TWI : Nnwom 56